Meurvor Habask - Wikipedia\nAr Meurvor Habask (kartenn saoznek)\nAr Meurvor Habask (Latin Mare Pacificum, un anv roet gant an ergerzher portugalat Fernan Magalhaes) eo an tolzennad dour brasañ er bed. Stumm ur c'helc'h en deus ar meurvor-se dre vras. Goleiñ a ra un drederenn eus gorread ar Voul-zouar gant e 179,7 milion km². Eus an Norzh betek ar Su ez eus war-dro 15.500 km eus Mor Bering e takad an Arktika betek Mor Ross en Antarktika.\nLod eus an douaroniourien a lavar ez eus ur meurvor trobolel, anvet Meurvor ar Su en-dro da Antarktika ha ne vefe ket ul lodenn eus ar meurvorioù all. Ledander hirañ ar Meurvor Habask a vez kavet war-dro 5° N ledred, e-lec'h ma tizh 19 800 km eus strizh-mor Malaka en Indonezia betek aod Kolombia. E foz Mariana emañ al lec'h gant an donder brasañ er bed, da lavaret eo 10 911 m.\nWar-dro 25 000 enezenn zo bet kontet er Meurvor Habask (muioc'h eget e-barzh an holl vorioù all asambles) hag an darn vuiañ anezho er Su d'ar c'heheder.\nWar marzhoù ar C'hornôg e kaver morioù bihan enklozet etre enezegoù bras : Mor Sulawesi, Mor Koural, Mor Sina ar Reter, Mor Japan, Mor Sina ar Su, Mor Sulu, Mor Tasman hag ar Mor Melen. Strizh-mor Malaka a zo un harz etre ar Meurvor Habask ha Meurvor Indez koulz ha Tremen Drake ha strizh-mor Magalhaes a zo dorioù d'ar Meurvor atlantel.\nAuckland (Zeland Nevez)\nHong Kong (Hong Kong (Sina))\nLong Beach (Stadoù-Unanet)\nLos Angeles (Stadoù-Unanet)\nPearl Harbor, (Hawaii)\nPortland (Oregon) (Stadoù-Unanet)\nSan Diego (Stadoù-Unanet)\nSan Francisco (Stadoù-Unanet)\nTaipei (Republik Sina(Taiwan))\nAdtapet diwar « https://br.wikipedia.org/w/index.php?title=Meurvor_Habask&oldid=1662739 »\nKemmoù diwezhañ degaset d'ar bajenn-mañ d'an 16 Gwe 2015, da 09:46.


Geunioù ar Sudd gwelet eus an egor, Mae 1993. Tapet e oa bet al luc'hskeudenn-mañ e-pad mare sec'hañ ar bloaz — padout a ra ar glaveier hañv etre Gouere ha Gwengolo peurliesañ.\nLec'hiadur ar Sudd e su Soudan\nAr Sudd (en Arabeg Sadd, "skoilh") a vez graet eus geunioù divent stummet gant an Nil e Soudan ar Su. Kemm-digemm eo ar vent anezho met, e-pad ar marevezh gleb, e c'hall gorread ar baludeg en em ledañ war ouzhpenn 130 000 km².\nEr Sudd e red ar stêr dre ul luziadeg kanolioù diniver a cheñch ar patrom anezho bep bloaz. Kreskiñ a ra ar papiruz eno e bodoù stank e-touez an dour-chag. Darempredet eo al lec'h gant krokodiled ha dourvarc'hed. A-wechoù e vez stummet un enez gant rouestl ar struj met disc'hraet e vez da c'houde.\nTri hent dour pennañ zo evit treuziñ ar c'heun; Ar Bahr-al-Zaraf ("stêr ar jirafenned"), ar Bahr al-Ghazal ("stêr ar gazeled"), hag ar Bahr al-Jabal ("stêr ar Menez"), homañ ziwezhañ eo an hent pennañ a gas d'an Nil Gwenn. Ur skoilh bras-kenañ eo bet ar Sudd evit an holl ergerzherien aet war-glask eien an Nil. Lod a lakaas mizioù a-raok gellout treuziñ.\nEn e levr The White Nile (an Nil Gwenn) e lavar Alan Moorehead diwar-benn ar Sudd, "N'eus ket e neblec'h all war ar blanedenn ur c'heun ken meurdezuz".\nAr Sudd war Google Map\nAdtapet diwar « https://br.wikipedia.org/w/index.php?title=Sudd&oldid=1824265 »\nKemmoù diwezhañ degaset d'ar bajenn-mañ d'an 10 Gen 2019, da 21:41.


We Were Soldiers zo ur film brezel stadunanat eus 2002 skrivet ha renet gant Randall Wallace ha gant Mel Gibson evel aktour pennañ. Diazezet eo war al levr We Were Soldiers Once… and Young (1992) gant al Letanant jeneral (Ret.) Hal Moore hag ar c'hazetenner Joseph L. Galloway, kontañ a ra Emgann Ia Drang d'ar 14 a viz Du 1965.\nE 1954 e-kerzh Brezel Indez-Sina, un unvez c'hall a zo trapet gant ar Viet Minh. Penn an nerzhioù Viet Minh, Nguyen Huu, a ro an urzhioù da lazhadegañ an holl rak "lazhañ an holl kaset ganto, ha paouez a raint da zont".\nUnnek vloaz war-lerc'h, Stadoù-Unanet Amerika zo engouestlet e Brezel Vietnam. Al letananat koronal eus an US Army, Hal Moore, zo choazet evit bezañ e penn un argadenn. Ur wech erruet e Vietnam eo kelaouet ez eus ur bazenn stadunanat o vezañ taget ha roet urzh dezhañ da gemer penn 400 soudard evit herzel nerzhioù Norzh Vietnam. Ar spierezh stadunanat ne oar ket tamm ebet pet soudard enebour a zo. Moore a zo penn ur skourr nevez ar varc'hegiezh-nij evit mont etrezek traoñienn Ia Drang. Ur wech erruet eno, ar soudarded a dap ur prizoniad norzhvietnamian a ziskleir dezho ez eo Ia Drang ur bazenn gant un divizion a-bezh (4000 soudard).\nWe Were Soldiers war IMDb\nAdtapet diwar « https://br.wikipedia.org/w/index.php?title=We_Were_Soldiers&oldid=1901424 »\nKemmoù diwezhañ degaset d'ar bajenn-mañ d'an 28 Ebr 2021, da 07:00.


Pajenn:Le Gonidec - Bibl Santel pe Levr ar Skritur Sakr, eil levr.djvu/456 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/456\nfourn ; gan̄t péger brâz préder n’hô kwiskô-hén̄ két, tûd a nébeûd a feiz ?\n29. Ha c’houi na glaskit két pétrâ a zebrot, na pétrâ a evot : ha na vézit két figuz.\n30. Râg ann dudou holl a en̄klask kémen̄t-sé. Hogen hô tâd a oar pénaoz hoc’h eûz ézomm euz ann holl draou-zé.\n31. Klaskit ’ta da gen̄ta rouan̄télez Doué hag hé wirionez, hag ann holl draou-zé a vézo rôed d’é-hoc’h ouc’h-penn.\n32. N’hô pézet kéd a aoun, tropel bihan, râk hétet en deûz hô tâd rei d’é-hoc’h hé rouan̄télez.\n33. Gwerzit kémen̄d hoc’h eûz, ha rôit-hén̄ d’ar béorien. Grîd évid-hoc’h sierigou péré na gôsaint két ; grîd eunn ten̄zor enn én̄v, péhini na vézô kéd difraramet ; eûz a béhini na dôstai kéd al laéroun, ha péhini na vézô két kriñet gan̄d ar préved.\n34. Râg el léac’h ma éma hô ten̄zor, énô ivé é vézô hô kaloun.\n35. Ra vézô gourizet hô kroazel, ha dougid enn ho taouarn kleûzeûriou béô.\n36. Ha bézid hén̄vel oud ar ré a c’hortoz hô aotrou pa zistrôi euz ann eûreûd ; évit, pa zeûi, ha pa stôkô oud ann ôr, ma tigorin̄d d’ézhan̄ râk-tâl.\n37. Euruz ar vévellou-zé, péré a vézô kaved dihun pa zeûi ann aotrou : é-gwirionez hel lavarann d’é-hoc’h, penaoz en em c’hourizô, ha pénaoz, goudé béza hô lékéad ouc’h taol, é tréménô, hag é servichô anézhô.\n38. Ha mar teû d’ann eil dihun, ha mar teu d’ann trédé dihun, ha mar hô c’hâv ével-sé, euruz eo ar vévellou-zé.\n39. Hôgen gwézit pénaoz ma oufé ar penn-tiégez pé da heur é tléfé don̄d al laer, é choumfé dihun hép-mâr, ha na lezfé ket toulla hé dî.\n40. Ha c’houi bézid ivé reiz ; râk Mab ann dén a zeûi d’ann heur ha na ouzoc’h két.\n41. Hôgen Per a lavaraz d’ézhan̄ : Aotrou, ha d’é-omp-ni eo é lévérez ar barabolen-zé, pé d’ann holl ?\n42. Hag ann Aotrou a lavaraz d ézhan̄ : Piou eo, war da vénô, ann darnaouer léal ha poellek, péhini a zô bét lékéat gan̄d hé aotrou dreist hé holl dûd, évit ma rôi d’ézho enn amzer eur boézellad gwiniz ?\n43. Euruz ar mével-zé, pa zeûi hé aotrou, mar béz kavet gan̄t-han̄ oc’h ôber ével-sé.\n44. É-gwirionez hel lavarann d’é-hoc’h, pénaoz war hé holl vadou hel lakai da benn.\n45. Ma lavar ar mével-zé enn-han̄ hé-unan : Va aotrou a zalé da zon̄t ; ha ma téraou skei gan̄d hé vévellou ha gan̄d hé vitisien, ha dibri, hag éva, ha mezvi :\n46. Aotrou ar mével-zé a zeui d’ann deiz na c’hortozô két, ha d’ann heur na wézô két ; hag é rannô anézhan̄, hag é lakai eur gevren anézhan̄ gan̄d ann dûd disléal.\n47. Ar mével péhini a anavez ioul hé aotrou, ha n’en dévézô két gréat hervez hé ioul, a vézô kannet kaer :\n46. Hôgen ann hini péhini n’en dévézô kéd anavézet hé ioul, hag a zellez gwanérez, hen-nez a vézô kannet eunn nébeût. Kalz é vézô goulennet digan̄d ann hini da béhini é vézô rôet kalz, ha muioc’h c’hoaz a vézô goulennet digan̄d ann hini da béhini é vézô rôet muioc’h.\n49. Deûed ounn da deûrel ann tân war ann douar ; ha pétrâ a c’hoan̄taann-mé nemét ma teûfé da énaoui ?\n50. Badézet é tléann béza : ha pégémen̄t eo mall gan-én̄ é vé sévénet kémen̄t-sé ?\n51. Ha c’houi a gred é venn deûed da gâs ar péoc’h war ann douar ? Nann, a livirinn d’é-hoc’h, hôgen deûed ounn da gâs ar rann.\n52. Râk mar béz pemp dén enn eunn tî, é vézin̄t dizunvanet, trî ouc’h daou, ha daou ouc’h trî.\n53. Ann tâd ouc’h hé vâb, hag ar mâb ouc’h hé dâd ; ar vamm ouc’h hé merc’h, hag ar verc’h ouc’h hé mamm, ar vamm-gaer ouc’h hé merc’h-kaer, hag ar verc’h-kaer oud hé mamm-gaer.\n54. Lavaroud a réa ivé d’ar bobl : Pa wélit eur goabren ô sével eûz ar\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/456&oldid=155028 »\nKemmoù diwezhañ degaset d'ar bajenn-mañ d'an 15 Du 2019, da 16:48.


gant aon na - Wikeriadur\ngant aon na\ngant aon na, /ɡãn(d)‿ˈãwn‿na/\n— Touer Doue, serrit ho kinou gand aoun na gouesfe varnomp tan an env. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 64.)\n[...], gant aon na c'hoarvezfe ganeoc'h netra a gement a ve evit miret ouzoc'h da vont da gaout ho preur pe da zont en-dro, [...]. — (G. MILIN, Gwechall-goz e oa..., Kemper, 1924, p. 23.)\n— [...]. Gant aon na c'hellfes ket dont a-benn da-unan eus ar gavadenn, e c'helli kemer ali digant furnez ar re all, [...]. — (Ivon Krog, Eur Zac'had Marvailhou, Buhez Breiz, Kemper, 1924, p. 20.)\n− Marteze, emean, e vije mad plantan ar vaz, gant aon na dremenfemp er gêr hep goût doare d'imp. — (Erwan ar Moal, Pipi Gonto, Kemper, 1925, p. 107.)\nMe a vez en aon ivez, gant aon na vefe laeret e wenneien dezhañ. — (Jules Gros, Le trésor du breton parlé Deuxième Partie, 1970, p. 21.)\nGant aon ne vefe bet gwallgomzet c'hoazh eus e vamm hep n'he dije gellet houmañ en em zifenn, [...]. — (Langleiz, Romant ar Roue Arzhur/levrenn I : Marzhin, Al Liamm, 1975, p. 23.)\nGant aon na gouskje hec’h unan, — (Fañch an Uhel, Soniou Breiz-Izel 2, Pariz, 1891, 1971, p. 126.)\n[...] ; den zoken n'en doa kredet lavaret dezho edo an dispac'h dre ar vro gant aon na vijent aet kuit eus o leandi [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 34.)\nGant aon n’en divije ket gellet e-unan harpañ ouzhomp. — (Lan Inizan, Emgann Kergidu 1, Brest, 1877, eil emb. Al Liamm 1977, p. 209.)\nEn em gavet eno, an Aoutrou de Kerbalanek a lavaraz oa guelloc'h d'eomp dont enn dro gand aoun na viche deuet, euz a Vontroulez, soudarded da Canclaux, [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 1.)\n[...], gand aoun n'am biche izoum da velet sklear eun tu-bennag, epad an noz. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 22.)\n[...], gant aon na vije eno unan bennak o c'hortoz boutan anean ive etre an diou roc'hell euzus. — (Erwan ar Moal, Pipi Gonto, Kemper, 1925, p. 8.)\n[...], gant aon na vije diskuilhet da bôtred ar « Gonvension », konsorted Robespier. — (Erwan ar Moal, Pipi Gonto, Kemper, 1925, p. 152.)\nEus ar bôtred, unan a veze bepred er-mêz o c'hedal, gant aon na digouezje eur reuz fall bennak warnomp hep goût doare d'imp. — (Erwan ar Moal, Pipi Gonto, Kemper, 1925, p. 153.)\n— [...], gant aon na vije klevet e zonj. [...]! — (Erwan ar Moal, Pipi Gonto, Kemper, 1925, p. 181.)\n— « [...], evelato ne greden ket lavarout ger deoc'h diwar-benn an hini a garen, gant aon n' ho pije tamallet ac'hanon. [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 12.)\nUn tamm a-raok arruout er pleg-se, Jozon a daolas e votoù hag a yeas diarc'hen, gant aon na glevje an hini gozh. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 26.)\ngalleg : de crainte que (fr)\ngalleg : de peur que (fr)\nAdtapet diwar « https://br.wiktionary.org/w/index.php?title=gant_aon_na&oldid=263946 »\nKemmoù diwezhañ degaset d'ar bajenn-mañ d'an 22 Meu 2018, da 14:30.


Dans un garage, un matériel élaboré pour faire pousser les plants de canabis © Radio France - Gendarmerie Nationale\nEr c'heleier emberr e reomp anv deus trafikerien dramm bet harzhet er vro. Anv 'rimp ivez deus Bagad Kemper hag a ro ton d'e 70 vloaz ha deus dañserien War'Leur hag a ginnig meur a abadenn e-pad an dibenn-sizhun.\nDramm, arc'hant ha trakiferien\nUr mell rouedad trafikerezh dramm a zo bet diskaret ar sizhun-mañ. Eizh den a zo bet harzhet dilun vintin. Holl 'vez rebechet dezho bezañ gwerzhet dramm e tro-war-droioù Brest dibaoe miz Genver. Meur a garr-tan a zeue deus bro Spagn da Benn ar Bed bep miz gant ar vac'hadourez. Hiroc'h da glevet er c'heleier-mañ.\n70 vloaz eo Bagad Kemper\nKevrenn Glazik a oa ganet diouzhtu goude an eil Brezel Bed ha dibaoe ar bloavezhioù 70 emaint e-mesk gwellañ bagadoù ar vro. Berzh a ra ar strollad ha nerzh a zo forzh pegement. Nerzh, setu just a-walc'h anv ar bladenn nevez hag an arvest a vez kinniget embann da lidañ an deiz ha bloaz. Met n'eus ket nemet ar bagad a ra berzh 'barzh Bagad Kemper, ar skol sonerezh a zo a-bouez evit stummañ ar sonerien.\nAn dañs enoret e Gourin\nGouel meur War 'l leur a vo warc'hoazh e Gourin. Da neuze e vo embannet gant peseurt kelc'h keltiek ez aio ar maout er c'henstrivadegoù Dañs. Tristan Gloaguen, rener War'l leur a gont pelloc'h deomp.


Raktres touristerezh diwar ar glad bio-sevenadurel - Site officiel du Parc naturel régional d’Armorique\nAccueilOberoù ar ParkKefridiezhoù ar ParkEkonomiezh padusRaktres touristerezh diwar ar glad bio-sevenadurel\nPark natur rannvroel Arvorig ha Park natur mor an Hirwazh a zo boutin etrezo ur raktres evit brudañ ar gladoù hag an touristerezh padus e-barzh Mirva biosfer inizi ha mor an Hirwazh. Ar raktres Bio-Cultural Heritage Tourism a zo arc’hantaet dre ar programm europat INTERREG Frañs-Mor-Breizh-Bro-Saoz e-pad tri vloaz.\nUr Raktres, 4 mirva biosfer\nAr raktres a zo ennañ pevar mirva biosfer deus takad treuz Mor Breizh, daou deus Bro Saoz (North Devon ha Brighton ha Lewes Down) ha daou e Frañs (geun Audomarois hag inizi ha mor an Hirwazh).\nMa vez sammet an holl douristed er 4 mirva, an niver a ya ouzhpenn 20 million a dud bep bloaz, daoust d’an holl diforc’hioù a vez etrezo. Ar mirvaoù a zo boutin etrezo an hevelep dalc’hoù : lec’hioù touristel ‘zo a vez re a dud enno, reoù all re nebeut, diwar-se e c’houzañvont gwaskoù disheñvel a-berzh an dud. Lod deus al lec’hioù a zo breskoc’h eget ar re all.\nPadal, pep mirva a zo ennañ peadra evit liessaat an doareoù da gaout un tañva deus ar gladoù lec’hel.\nKaout un endro hag un ekonomiezh yac’h a c’hell sikour da sachañ war an douristed. Set’ aze palioù a zoare evit an annezidi. Evit gellout tizhout ar palioù-mañ eo bet savet ur patrom nevez evit an diorren touristel a vez graet bio-sevenadurel anezhañ.\nAr meizad-mañ a zo diazezet war an touristerezh padus hag e klask diorren arnodoù touristel nevez a zalc’h kont deus al liammoù a zo etre an den hag an natur hag ar boazamantoù sevenadurel en ur grennaat war ar skogoù fall evit an endro.\nAn touristerezh bio-sevenadurel a zo e bal ingalañ ar red rouristel war lec’hioù termennet en a-raok, ‘benn krennaat gwask an douristed war an tachennadoù bresk. Ar touristerezh bio-sevenadurel a glask lakaat an douristed hag an oberourien lec’hel da gemer perzh evit brudañ gladoù naturel ha sevenadurel an tachennadoù-se.\nPetra ‘vez graet ?\nAr pevar mirva biosfer, asambles gant ajañs Touristerezh departamant Pas-de-Calais ha skol-veur Exeter a ziorren an doare nevezus da welet an touristerezh padus abaoe miz Gwengolo 2018 gant teir oberenn :\nAn hini gentañ a zo he fal gwareziñ ha brudañ al lec’hiennoù natur dre verañ monedone an douristed war al lec’hioù ha war ar bloavezh. Evit pep mirva e vo savet ur steuñvenn terkañ ha displegañ.\nAn eil a glask reiñ c’hoant d’ar bourchaserien douristel lec’hel kregiñ gant kinnigoù ha produioù touristerezh nevez bio-savadurel. Ur rouedad eko-oberourien a vo savet.\nAn trede a aotre ar mirvaoù biosfer da saveteiñ glad, chemedoù hag an endro bevañ en ur ginnig d’an douristed arnodiñ pleustroù o toujañ an endro hag istor al lec’h. Kempennadoù ha servijoù stur bio-sevenadurel a vo savet.\nBudjed : 4295 049€ gant enno 2 963 584 € diwar ar FEDER


Muioc'h-mui 'vez klevet kaoz deus an islam, ha n'eo ket dre ret bravañ doareoù mulzulmaned zo a vez lakaet war-wel. Da se e respont tud all ec'h eo ar gristeniezh relijion Bro-C'hall, hag ar vro-mañ ivez da heul marteze a-walc'h. Daoust hag ec'h eo ar c'houlz, hirie c'hoazh, da glask enebiñ ar relijionoù ?\nThierry Magot, penn-breton ha muzulman 'nezhañ, a adkas da soñj deomp zo un destenn diazez en islam, ar C'horan, hag a zo disheñvel-mat deus ar Sunna, un doare da lenn an destenn gentañ-se. Deus o zu e tiskouez Ivan Brient, person Plañvour, hag Eflamm Caouissin, aluzoner, pegen digor e c'hall bezañ an dud a relijion.\nD'ar gerlenn Sten Kidna eo gouestlet eil lodenn an abadenn. Kanañ, flapat, aozañ kentelioù ha degouezhioù a bep seurt e talc'h tud mennet ar gerlenn d'ober tro-dro d'an Alre 30 vloaz zo.\nMouezhioù kaer ha brudet Mari Lorho-Pasco, Awena Courtet-Le Baron ha Catherine Pasco zo aet da heul ar gaoz a-hed an abadenn.\nUn abadenn filmet er Bar breton 'ba Brec'h.\nEvit mont pelloc'h gant ar preder 'c'hallit lenn, da skouer, levr Thierry Magot (anv pluenn : Jean-Marie Seiget) : Comment peut-on être breton et musulman ? – Humanisme, diversité et libération en islam, embannet e miz Meurzh 2015 e ti Coëtquen Editions.


Gant komedianed Teatr Piba e vo c’hoariet war eeun un tamm deus ur fiksion radio. An arvester.erez, staliet kaer en un transat a vo “soubet” en un endro son a-drugarez d’ur sistem tokarn-son war e zivskouarn. Ur gaozeadennig gant an arvestourien.ezed a vo da heul ha kinniget ‘vo dezho klask c’hoari int ivez ur senennig dirak ar mikro gant alioù ar…\nKlikit al liamm davet ar film Me zo ganet e-kreiz ar mor. Istitlet eo ar film.\n1añ a viz Here 2020\nSeizhvet krouidigezh radio ar strollad an hini eo, a roio tro deomp da genlabourat evit ar wech kentañ gant ar studio l’Eskal. Er skipailhad arzel ha teknik e vo kavet an aktourien Loeiza Beauvir ha Tangi Daniel, ar soner ha kaner Krismenn evit ar c’hrouiñ son hag ar sonerezh, ijinourien ar son Jean-Mari Ollivier ha Gwenole Peaudecerf evit ar ren-son hag ar c’hemmeskañ. Deuit ma faot deoc’h betek…\n21 a viz Gouere 2020\nSPLUJ : Ur c’henlabour arzel ha skiantel etre TEATR PIBA & IFREMER Diwar oberenn David Wahl Troidigezh – Tangi Daniel Brezhoneg / Joualeg (galleg Bro Kebek) pe Galleg / Joualeg Evit an holl adaleg 12 vloaz Padelezh 20 min Niver a arvestour 20/50 « (…)ur bed eneb hon bed deomp-ni da vat ha pell-pell deus ouzhomp an hini eo omp senset arsellout. N’eo nag ur c’hoad, nag un enezenn, nag un…\n7 a viz Genver 2020\nUr c’henlabour arzel ha skiantel etre TEATR PIBA hag an IFREMER Diwar oberenn David Wahl Troidigezh – Tangi Daniel Stummoù – Brezhoneg / Joual (Kebek) pe Saozneg / Joual Adaleg 12 vloaz Padelezh 100 mn Niver a arvestour 80/100 Diwanet eo ar raktres Donvor diwar ur c’henlabour arzel ha skiantel a hir dermen. Pedet e vo an arvestourien da zizoloeiñ ur pezh-c’hoari dre glevet dic’hortoz. Ur jestr…\nAr publik vo gwisket gant un tokarn-son, ur mask-kousk hag astennet en e aez en un transat evit dizoleiñ ur splujadenn war bourzh bag meurvorel ar Pourquoi-pas...\n13 a viz Meurzh 2019\nE Sina e tremen an traoù. Da noz, Zao Ming a zigor e galon d’e vignon Shen You : ne chomo ket da louediñ pelloc’h er ger. Petra zo kaoz ? Sina eo zo kaoz p’emañ o cheñch ken buan. An arc’hant eo ar mestr bremañ ha war e dud ouzhpenn pa’z int erru sklav, ne reont ket war e dro ken. Mont a ra e vignon d’e heul. Mont a raint, a dro-gaer da eur ha dizeur, betek e penn all ar bed, ganto o barroù-livañ hag o…\n1añ a viz Du 2018\nDizoloiñ ur pezh-c’hoari skingomz war ar stern e studio Dizale. Emañ Teatr Piba o labourat war ur pezh-c’hoari nevez : Skeulioù er C’houmoul - Les échelles de nuages gant Dominique Paquet ha lakaet e brezhoneg gant Aziliz Bourgès. Ar pezh-c’hoari-mañ a vo c’hoariet pe e galleg pe e brezhoneg. Goude bezañ savet pezhioù evit ar skingomz : Ar maezioù, Paotr e valizenn, Lampedusa en deus divizet ar strollad…\nUr pezh-choari skrivet gant Mike Kenny ha troet diwar ar Saozneg gant Kristian Ar Braz. Evit an holl adalek 10 bloaz. Ret e vo deoc’h mirout ho plasoù en a-raok : An Arthémuse - 02 98 57 79 33 - pe dre bostel Paotr e Valizenn a zo trede faltazi radio Teatr Piba / Dizale / Radio Kerne, war lec’h Ar Maezioù (2015) ha Teir-oberenn ar Peñse : Lampedusa Beach, Lampedusa Snow ha Lampedusa Beach…\n25 a viz Mae 2017\nUr prantad enklask hag un abadenn : LABOURVA #3 | Tiez brav a oa ganeomp a vo kinniget d’an 20 a viz mae da geñver GOUEL BROADEL AR BREZHONEG e Langoned. Labourva #3 - Tiez brav a oa ganeomp a zo ur grouadenn diazezet war atersadennoù divroidi o chom e Brest hag o doa ranket tec’hout kuit eus o bro abalamour d’an dañjer a oa eno. Ar mouezioù enrollet hag an testennioù a gemer o flas war al leurenn -…\nLodenn 1 : Lampedusa Beach Lodenn 2 : Lampedusa Snow Kontañ a ra an div rann gentañ peñseoù Shaüba ha Mohamed. Daou istor, div blanedenn, daou huñvre bodet en un drajedienn : tizhout Europa war vor, dre Lampeduza... Gant : Rener arzel : Thomas Cloarec Gant : Tifenn Lineate, Tony Foricheur Sonerezh : Steve Shehan Trouziañ : Javier Marinero Enrollet e studioioù Dizale ha Dahlias, e miz Du 2016…\n22 a viz Du 2016\nUr pezh-c’hoari liesyezhek e brezhoneg, kembraeg, galleg. Mair, ur Gembreadez ’deus graet he annez e Breizh, a zistro d’he bro da geñver un obidoù familh : gwerzh tifeurm he bugaleaj a raio dezhi loc’hañ gant he beaj war roud he flanedenn. Ur park a sko war an aod, un talaso a denn d’ur purkator, lec’h kloz ranndi ha koublad Mair ha Loeiza, ur poullneuial don evel ar mor : eus ul lec’h d’egile, eus…\n28 a viz Eost 2015\nTeatr Piba - Radio Kerne ha Dizale a ginnig Enrolladenn war eeun deus ur faltazi a-vremañ evit ar radio, e brezhoneg. "Ar Maezioù", diwar "The Country" gant Martin Crimp. An Doktor Richard hag e vaouez Corinne o deus kuiteet Londrez, a-benn bevañ ur vuhez siouloc’h, war ar maez, e lec’h ma chomont bremañ. Distreiñ a ra Richard an nozvezh-mañ, gant ur vaouez dianav, « en deus kavet astennet en ur…\n1añ a viz Mezheven 2015\nUr bourmenadenn c’hoariva leun a varzhoniezh. Loc’hañ peb eil hanter eurvezh e Sant-Riwal Padelezh : 1h15 Ur pezh-c’hoari awenet, skrivet ha c’hoariet gant annezidi ar Menezioù Are, gant sikour Teatr Piba war intrudu Ekomirdi ar Menezioù Are. Krouidigezh divyezhek (brezhoneg/galleg) - Digor d’an holl. Leurenniñ : Thomas Cloarec, Tangi Daniel, Tony Foricheur Kiñkladurioù : Nadège Renard Sonerezh :…\n7 a viz Genver 2015\nAn istor Un den, war nes mont da vakañsiñ gant e vignoned, ’n em gav trumm gant relegoù e dad kozh war e chouk … Petra ober gant eskern an hendad marvet pell-zo e bro Laos ? Lezel anezhañ en ti-pakajoù pe kas anezhañ da veajiñ gantañ ? Kontañ a ra Metamorfoz beaj diabarzh Abeguile o pegañ gant istor e familh. Ur vuhez all a sav ennañ, mousc’hoarzhoù frank, mareoù fromm : Ur fanfar dianket Ur plac’h…\nPleuvihan DONVOR Kreizenn Sevenadurel An Erv


Buhez Bro Naoned : Ar gevredigezh A.M.I (Accompagnement Migrant Intégration) – Radio Naoned\nAr gevredigezh AMI ( Accompagnement – Migrant – Intégration) a ra e seizh gwellañ evit sikour ar repuidi da vezañ enframmet er gevredigezh.\nAr pal a zo ambrougañ anezho evit ma c’hellfent kaout ul live buhez dereat.\nSikour anezho evit o faperioù da gas er prefeti hag evit kaout ul labour ha kinnig a reont stalioù a bep seurt …\nCatherine Libault prezidantez ar gevredigezh en eus displeget pep tra da Marianne Vaidie.\nBuhez Bro Naoned : ar start-up Munut Edition Ar gronikenn Buhez Bro-Naoned da selaou bep Merc’her en abadenn Dihunaoned ha Naoned ‘meus. Ober anaoudegezh gant ur start-up, ur gevredigezh pe ul lec’h...


Yezhoù ofisiel rusianeg\nGorread 50.300 km²\nPoblañs 2 737 313\nPrezidant Ramazan Abdoulatipov\nRepublik Dagestan (e rusianeg: Респу́блика Дагеста́н) zo ur republik e kevread Rusia, e hanternoz ar C'haokaz. Kêrbenn ha kêr vrasañ ar vro eo Mac'hatchkala, war aod Mor Kaspia.\nNiverus eo ar strolladoù etnek en Dagestan ha komzet e vez eno yezhoù kaokazek, turkek pe iranek. Ar minorelezhioù niverusañ eo an Avared (war-dro 750.000), an Dargined (war-dro 425.000), ar C'houmiked (war-dro 365.000), al Lezgied (war-dro 340.000) hag al Laked (war-dro 140.000). Hervez mellad 11 bonreizh Dagestan eo ar rusianeg yezh ofisiel ar vro, asambles gant yezhoù pobloù Dagestan.\nAdtapet diwar « https://br.wikipedia.org/w/index.php?title=Dagestan&oldid=1865120 »\nKemmoù diwezhañ degaset d'ar bajenn-mañ d'an 8 C'hwe 2020, da 13:24.


Ober stamm holl asambles | Site de Rennes, Ville et Métropole\nAccueil › Actualités › Culture, sport & loisirs › Loisirs › Ober stamm holl asambles\n- Mis à jour le lundi 04 janvier 2016\nAn deiz-se eo yen ha teñval an amzer, med tommder ha birvidigezh a zo en estaj kentañ savadur ar Maezioù Frank. Ur wech bep miz, e-tro kreizteiz, en em gav ur pemzek bennak a dud, pep hini gant pelennoù gloan ha nadozioù a bep seurt : merc’hed, kozh ha yaouank, re varrek koulz ha deraouidi, sod gant ar stamm.\nEskemm kuzulioù fur\nTro dro d’an daol, goloet gant neudennoù gloan, katalogoù ha pezhioù stamm, eo stank ar c’haozeadennoù. « Desket em boa ober stamm pa oan 15 vloaz, eme Jacqueline. Abaoe, nem’ boa ket bet tro d’en ober. Kavet em eus pelennoù gloan e-foñs un armel ha deuet on neuze da gemer perzh ! ». Blandine, deus he zu, a zo oc’h echuiñ krouiñ chaosonoù gris, bihan-tre ha moutig-toud : « Ober stamm zo diouzh ar c’hiz, anat eo. Hizio an deiz e klask muioc’h muiañ an dud krouiñ traoù o-unan. Amañ, pezh zo plijus eo ober stamm hag eskemm kuzulioù fur war ar memes tro !», emezi. Diwar intrudu Blandine ha div levraouegerez all e oa bet krouet an emgav-se er Maezioù Frank. « Kroget e oamp da ober stamm asambles da vare kreisteiz. Met buan tre hon eus soñjet e vefe brav digeriñ ar strollad-se da annezidi Roazhon », a zispleg Hélène Le Goff, levraouegerez leun a startijenn. Pep hini zo libr da zont gant he fezh-labour met moaien zo ivez reiñ dorn evit ur pezh-labour a-stroll : evit lidañ 10 vloaz ar Maezioù Frank, emaint o sevel ur bern karezennoù gloan bihan, a bep seurt liv.\nUl lec’h evit raktresoù a-stroll\nMet al lec’h-se n’eo ket gouestlet d’ar stamm hepken. Bez’ e c’hell bezañ implijet evit meur a raktres : emgavioù tro dro d’an teknologiezioù nevez pe kaozeadennoù e galleg evit an estrañjourien a vez kinniget amañ ivez. Angélique Robert, hanterourez el levraoueg, a fell dezhi brudañ gwelloc’h al lec’h-se : «pep hini a c’hell kinnig un dra bennak, gant m’emañ diazezet ar raktres war ar c’hrouiñ hag an eskemm ! Un doare all eo evidomp-ni da zaremprediñ gant hol lennerien».\nEvit kaout muioc’h a ditouroù : skrivit da 4C@remove-this.leschampslibres.fr.\nTricoter, mais pas en solo


Seizved pennad — II - Wikimammenn\nSeizved pennad — II\nR. Prud’homme, 1903 (p. 180-183)\n◄ Ar mene Sion : mene diou wech santel Kolisted hep mez. — Lein soudard. — ’Læc’h ma ouelaz sant Per Jeruzalem gwech-all. — Jeruzalem ha Sant-Briek. — Traouien Jozafat ►\nMez direiz, en gwirione. Lezet anon da laret diouti zoken : mez milliget ! Ar vez vil-ze a ve dalc’het ganti aliez ar Vretoned, hag o harz a ra aliez d’ober ar vad. Kent ober an dra-man pe an dra-ont, e ve sellet ha græt e ve gant ar re all, pe na ve ket, ha talveout a rei d’imp meulodi pe goaperez : na ve sellet ’met ouz ze. Bean eo mad an dra-ze, bean eo fall, bean eo herve, pe enep lezen Doue hag ar goustians ? N’euz forz ! « ’Vel ar re all, ha dalc’h-mad ’vel ar re all, — ya, dalc’h-mad, na pac’h afe ar re all d’en em goll. » Setu ’pez a zeblant laret kalz o Vretoned, ha ’pez a dalve d’ê meur a wech ober ar fall, ’vite da vean kristenien vad. Pa vent divroet dreist-holl, ha pa bleustront tud dife, neuze int paket da vad gant diaoul ar vez diwir. ’Læc’h bean eur skouer ’vit ar re all, en em gomportont a-wejo, siouaz ! goasoc’h evite. Lezont anon eta da hadlaret ec’h eo o zech fall eur oalen ’vit hon bro. Mes, setu me græt eur brezegen, hep gout d’in, hag æt da Vreiz-Izel ’vit ober ’nei. Distroomp krenn d’ar Mene Sion.\nGoude an ofis ec’h eomp dindan eun delten vihanoc’h, savet ’kichen an delten-Iliz, hag eno e kavomp peadra da leinan : kafe tom ha lez tom, mar plij, bet auzet hep oaled na fournoz : tri ven ’vit trebe, eur gauter war c’houre, ha tan dindan. Eul laeraden a lein, kouls laret, ’vel hini Yan Soudard pa ve o tornan bro.\nFe, ni, goude n’hon deuz leo e-bed da dibuni ar beure-man, hon deuz koulskoude meur a dro d’ober, ha na fell ket d’imp koll hon amzer.\nKentan tra ’reomp eo ober eur bale ’barz ar park braz o deuz neve brenet menec’h an « Assomption » : c’hoaz ’zo stag outan eul logel bennak hag e fellfe d’ê kaout ; mes an douar ac’h a bepred aman war geraat, ha n’o deuz ken peadra da bæan prenao-all. A boan o deuz peadra da vevan ’boue int bet argaset eus Bro-c’hall ’balamour d’ar vad a rænt enni.\n’Pez a lak enne kement ar c’hoant da gaout aman eun toullad kerden douar, eo emaint en sell da zevel aman divezatoc’h eun iliz vraz en enor da Galon Jezuz, hag eur chapel en enor da daelo sant Per. Aman en em gave gwech-all palez Anna ha Kaif, e vab kaer, an daou arc’hbelek o defoa ar Judevien, amzer hon Zalver. Dirake e kasaz ar zoudarded Jezuz noz ar yaou umblid, p’o devoa ereet d’ean e zaouarn ’vel d’eun torfetour. Epad ma oa Anna oc’h interroji ’nean en e gampr-varn, e c’hoarveaz er porz eun dro hag a ziskoue d’imp pegen sempl eo an den paour ha pegement an euz da evesaat ’vit na goueo ket ’barz ar pec’het.\nEvit en em rei muioc’h d’e geu, en em dennaz ’barz eur c’hao dilezet, unan euz an toullo ’ve kleuzet dre aman evit digemer an dour glao.\nAboue, ’zo bet savet eno eun iliz : mes deut eo e-traou pell ’zo. C’hoant a vije breman da zevel eur chapelik el læc’h ma oa, da laret eo, el læc’h mac’h omp breman.\nAdtapet diwar « https://br.wikisource.org/w/index.php?title=Seizved_pennad_—_II&oldid=104732 »\nKemmoù diwezhañ degaset d'ar bajenn-mañ d'an 27 Gou 2017, da 09:37.


Eliant - Wikipedia\n3 271 ann. (2017)\n3° 53′ 19″ Kornôg / 47.995556, -3.888611\nkreiz-kêr : 82 m\nbihanañ 47 m — brasañ 105 m\nEliant a zo ur gumun eus Bro-Gerne, e kanton Konk-Kerne, e departamant Penn-ar-Bed, e mervent Breizh.\nEmañ Eliant e Bro ar Veleniked.\nWar a seblant e oa bet tud o vevañ en Eliant adalek Henoadvezh ar Maen, war-dro 50 000 a-raok Jezuz-Krist.\nEr VIvet ha VIIvet kantved e teuas tud eus Hanternoz Kembre da vevañ hag annezañ a rejont e lec'h m'emañ ar bourk bremañ. Dont a ra an anv Eliant eus ar mare-se. Meur a zisplegadur a zo: diwar anv Sant Elian a oa deuet eus Kembre, diwar familh Lanellian er memes korn-bro, diwar un eil poull "an eil yen"...\nDa vare an Azginivelezh e voe savet manerioù ha chapelioù evel hini Treanna, bet savet er bloavezhioù 1480.\nLouis Duveau: Bosenn Eliant (1849, Mirdi an Arzoù-kaer, Kemper)\nEr XVvet kantved e varvas tost an holl annezidi diwar ar vosenn. Ouzhpenn 7 000 a annezad a oa o chom en Eliant neuze. Dastumet e voe ur werz anvet "Bosenn Eliant" gant Kervarker, a daolenn an darvoud-mañ en e zastumad Barzhaz Breizh.\nE-pad an diskaramzer hag ar goañv 1787-1788 e teu da chom er presbital gant an abad Laenneg e niz, Reun Laenneg, a zeuas da vezañ medisin meur hag ijiner ar selaouenner.\nDekred eus ar 26 a viz Du 1790 war al le ret: e penn-kentañ 1791 e voe graet al le ouzh ar Roue, ar vro hag al lezennoù gant Guino, person; nac'het e voe gant Coden, kure.\nSavet e oa bet iliz gentañ Eliant en XVvet kantved. Adsavet e voe er XVIIvet kantved, ha tour an iliz etre 1660 ha 1669. Unan eus tourioù-iliz uhelañ e Bro-Gerne eo (50 m uhelder). Adsavet e voe ar peurrest etre 1700 ha 1712.\nPeulvan Kozhkêr Vaen\nChapel Itron Varia ar Wir Sikour\nLiorzhoù ar presbital\nEzel eo Eliant eus Kumuniezh kumunioù Bro Konk-Kerne.\nE distro-skol 2017 e oa bet digoret ur c'hlas divyezhek e skol bublik ar gumun. E distro-skol 2018, 59 skoliad o doa lakaet o anv (17,3 % eus skolidi ar gumun evit a sell ouzh ar c'hentañ derez).\nD'ar 24 a viz Mae 2013 e oa bet votet ar garta Ya d'ar brezhoneg gant kuzul-kêr ar gumun.\n1926 : Gwilhou Kergourlez, skrivagner\nIwerzhon An Creagán-Maigh Locha 1997\nDiv barrez amezek eus kontelezh Gaillimh eo An Creagán ha Maigh Locha. Er penn-kentañ e ranke kumun Tourc'h, hag hi sko ouzh Eliant, kemer perzh er gevelliñ, met n'eo ket deuet a-benn ar raktres.\n(br) Eliant war lec'hienn Geobreizh\nAdtapet diwar « https://br.wikipedia.org/w/index.php?title=Eliant&oldid=1829875 »\nDernière modification le 25 C'hwe 2019, à 15:14\nKemmoù diwezhañ degaset d'ar bajenn-mañ d'an 25 C'hwe 2019, da 15:14.


Pajenn:Marigo - Buez ar Saent.djvu/87 - Wikimammenn\nPajenn:Marigo - Buez ar Saent.djvu/87\nSant Ignaç eus a Antioch, o veza bet condaounet d’ar maro, ha cunduet da Rom, evit beza divoret gant al loened, abalamour d’ar Feiz, en devoe ar gonsolation da dremen dre Smirn, ha da velet Sant Policarp, abarz mervel. Ur joa vras en devoe o velet an urz caër hac an devotion a oa e touez ar bobl eus a Smirn, hac e veulas an Autrou Doue da veza roet dezo ur Pastor quer fur ha quer santel. O daou e voant bet Disquibien Sanl Yan, hac abaoue an amser-se, o devoa conservet ur garantez particulier an eil evit eguile.\nE coumançamant ar c’huec’hvet persecution o devoe ar Gristenien da souffr aberz ar Bayanet, Doue a reas da aznaout da Sant Policarp penaus e tlie heb dale souffr evit e c’hloar. An nosvez varlec’h e tigouezas ur vanden Archerien da doull e zor ; ar Sant, pehini a oa oc’h ober Oræsoun, o clevet an trous, en em offras da Zoue hac er pedas da receo ar Sacrific a rê dezâ eus e vuez, ha leun a joa en em bresantas e-unan dirac an Archerien : o fidi a eureu da antren, hac e roas dezo da zibri. Soueset e voant, hac e santent enno-o-unan ur respet bras evit un Escop quer carantezus ha quer respetabl dre e oad. Gouscoude ret oue dezo en em acquitta eus e c’homission, petra bennâc m’er greent gant queuz. Partial a eureu ganto ; presentet e voe dirac ar Barner, pehini a lavaras aezâ e ranc-ze blasfemi an Hano a Jesus-Christ, en ur renonç dezân, pe souffr an fourmanchou da bere e yee d’e gondaoni. Ar Sant a respontas : c’huec’h vloaz ha pevar-uguent so abaoue ma servichàn Jesus-Christ, nen deus græt din nemet mad, ha bepret e recevan gracou, nevez digantâ ; penaus e ouffen-me blasfemi an hini en deus roet din ar vuez ? Va C’hroüer eo, va Salver, ha va Zad ; va Doue eo ; da behini e tleàn pep seurt respet, ha va oll c’harantez.\nUr respont quer fur ha quer santel a vilitas dezàn ar Gurunen a Verzerinti. E varo precius a erruas vardro c’huec’h-uguent vloaz goude donediguez hor Salver.\nAr Rouantelez a Franç en deus bepret consideret\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/87&oldid=135010 »


A Christmas Carol (Ur Ganaouenn Nedeleg e brezhoneg) a zo ur gontadenn hag a oa bet savet gant ar skrivagner saoz Charles Dickens hag embannet e Londrez d'an 19 a viz Du 1843 gant an ti-embann Chapman & Hall. Skeudennaouet e oa bet gant al ludresadenner John Leech.\nKontañ a ra istor un den drouk ha pizh-skragn, Ebenezer Scrooge e anv. Da noz Nedeleg, seizh vloaz goude marv e geveler, hag a oa ken drouk hag eñ, e wel Ebenezer Scrooge tri seblant : hini Nedeleg tremenet, hini Nedeleg a-vremañ, ha hini Nedeleg da zont c'hoazh. Pa zihun ar paotr kozh en deiz war-lerc'h eo deut e galon da vezañ tener, ken laouen eo Ebenezer Scrooge o vezañ bev c'hoazh goude un nozvezh spontus.\nMeur a film a zo bet sevenet diwar an danevell :\n1910 : ur film digomz du ha gwenn, sevenet gant J. Searle Dawley, Charles Kent, Ashley Miller. Aktourien : Charles Ogle, Marc McDermott\n2001 : ur film bevaat, sevenet gant Jimmy T. Murakami. Mouezhioù : Simon Callow, Kate Winslet, Nicolas Cage, ...\n2009 : ur film bevaat, sevenet gant Robert Zemeckis ha produet gant Walt Disney Pictures. Ebenezer Scrooge eo an aktour stadunanat Jim Carrey.\nAdtapet diwar « https://br.wikipedia.org/w/index.php?title=A_Christmas_Carol&oldid=1873100 »\nOberennoù Charles Dickens\nKemmoù diwezhañ degaset d'ar bajenn-mañ d'an 28 Ebr 2020, da 18:57.


Journal de Renaud Camus, lundi 24 septembre 2018\ncréée le mardi 25 septembre 2018, 19 h 09\nmodifiée le mardi 25 septembre 2018, 19 h 13Plieux, lundi 24 septembre 2018, minuit et demi. Mon cousin me l’a confirmé ce matin, le Teilhet est vendu — c’est sans doute pour ~~~~~ ~~~~ ~~’~~~~~~~ ~~~ ~~~~~~~~~~ ~~~~ ~~~~~~~ ~~~~ ~~~~~~~~~, ~~~ ~~~~ ~~~ ~~~~~~~~~~~ ~~~~ en faveur de ~~~ courtoisie.\nQuoi ~~~’~~~ ~~~ ~~~~~ ~~~~~ ~~~~~~~ ~~~~~ ~~~~~~. ~~~~~~~ ~~~~~~~ ~~~~~, ~~~ ~~~ ~~~~~~~ ~~~’~~~ ~~’~~~~ ~~~~~~~, ~~~~ ~~~~~ ~~~ ~~~~~~~~~~~ ~~~~~~~ ~~~~~ ~~~~ ~~~~~~~~ ~~~~~ d’avantages : séduction, beauté ~~~ ~~~~~, ~~~~~ ~~~~~~~~~, ~~~~~~~~~~ ~~~~~, ~~~~~~ ~~~~~~~~ ~~~~~~~~~ ~~~~~ ~~~ ~~~~~~~~~ ~~~ ~~~ ~~~~~, ~~~~~~~ ~~~~~~~~~~ ~~~ ~~~~~~~~ ~~~~~~~~~~~~, ~~~~~ ~~~~~ ~~ ~~~~~ ~~~~~~~~~~~~, ~~~ ~~~~~~~~~~~~~ par nous. C’est ~~~~~ ~~~~~~ ~~ ~~~~~~~ ~~~~ ~~~~~~~ ~~~~~~~~~ ~~~~ ~~~~~ ~~~~~~~ ~~~ ~~~~~ ~~~~~~~~~~, ~~~~~~~~’~~~~, ~~~~~-~~~~~ ~~~~~~ ~~~~~~~. ~~’~~~~~~ ~~~~~~~~ ~~~~~~ ~~~ ~~~ ~~~~ ~~~~~~~ ~~~ ~~~~~~~ ~~~~~ la vente de ~~~~~~~, ~~~~ ~~ ~~~~~~~~ ~~ ~~~~~~~~~ ~~~~~~ ~~’~~~~~~, ~~~~~~~~ ~~~ ~~~~~ ~~~~~~~~~~ ~~~~~~~, ~~~~ ~~~~~~~~ ~~ ~~~~ ~~~~~~~~~~ ~~~~~~~~~~~~, ~~~~~~~ ~~’~~ ~~~~~~~~ ~~~ ~~~~~~ ~~’~~~~ ~~~~~~~~~~ ~~~~~~~~~~ menée. Mais j’ai ~~~~~ ~~~~~~ ~~ ~~~~ ~~~~~~ ~~~~~~~ ~~~ ~~~~~~~, ~~~~~ ~~~ ~~~~~ ~~~~~. ~~~ ~~~~ ~~~~ ~~~~ ~~~~ ~~~~. ~~’~~~~~~~~~, ~~~ ~~~~ ~~~~~~~ ~~~ ~~~~ ~~~~~~~~ ~~~~~ ~~~ région le trouvent ~~~~~~~ ~~~~~ ~~~~~~, ~~~ prix.\nSecoué ~~~~ ~~~ ~~~~~~~~~ ~~~~~~~~~, ~~’~~~ ~~~~~~~ ~~~~~ ~~~ ~~~~~ ~~’~~~~ ~~ ~~~ ~~~~ ~~~~~~~~~ ~~~~~ ~~~~ ~~~ ~~~~~~~, ~~~ ~~~~~~~~~. ~~~ ~~’~~ a que fort ~~~~ ~~~ ~~~~~~~, ~~~ ~~~~ ~~’~~~~~~~~~ ~~~~~~ ~~’~~~~ ~~~~~~~ ~~ ~~’~~~~~~. ~~~ ~~~~~~~ ~~~ ~~~~~~~~ ~~~~ ~~~~~~~~~, ~~~~~ ~~~~~ ~~~~~~~~~~~~ ~~~~~ ~~~~~~~~~~~~, ~~~ ~~~~ ~~~~~~ ~~~~~ ~~~~~~~~, dont l’une qui ~~’~~ ~~~~~~~ ~~~~. ~~~ ~~~~~~~~~ ~~~~~~ ~~~~ ~~~~~~~ ~~~~~~~~ ~~~~~, ~~~ ~~~~~~~~~~, ~~~~~ ~~~ ~~~~~~~~~~ ~~~~~, ~~~ ~~~~~ ~~~~~~~~ ~~~ ~~~~~~ ?\nvoir l’entrée du lundi 24 septembre 2018 et ses 2 images dans Le Jour ni l’Heure


Pajenn:Morvan - Buez ar Zent, 1894.djvu/188 - Wikimammenn\nPajenn:Morvan - Buez ar Zent, 1894.djvu/188\nmui er boan, mes e koumpagnunez ann elez er baradoz.\nann daouzekved devez a viz meurs\nSANT PAOL, ESKOP HA PATRON ESKOPTI LEON\nAr zant-ma a ioa ginidik euz a Vro-Zaoz, ha ne oa c’hoaz nemed pemp bloaz pa oue lakeat er skol gant sant Ildut. Epad m’edo eno e reaz eur mirakl hag a ziskouez peger braz oa dija he c’halloud dirak Doue enn he vugaleach. Sant Ildut en devoa gounezet ed enn eunn tamm douar a ioa e kichen he gouent; mes, pa oa tost ann eost, al laboused mor a deue da zibri ar greun. O velet ann dra-ze, sant Ildut a gargaz he skolaerien da ziouall ann dachenn noz-deiz, peb hini d’he dro. Eunn nozvez m’edo tro sant Paol, hema en em roaz da gousket, hag epad he gousk al laboused a reaz kalz drouk er park. Sant Paol, o veza dihunet, a gemeraz kement a aoun ma chomaz daou zevez heb mont dirak he vestr.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/188&oldid=137368 »


Pajenn:Riou - Pec hed marvel Gregor Kogan.djvu/1 - Wikimammenn\nPajenn:Riou - Pec hed marvel Gregor Kogan.djvu/1\nKen fall e oa bet a amzer e-pad an hañv, ma oa bet aotreet d’an dud diwar ar maez medi, eosti ha dourna d’ar suliou ha d’ar goueliou-berz. Stoket ha pladet e oa bet an ed gant ar glao hag an avel, hag e meur a gêr, dre ma ne azve ket ar greun, e chome c’hoaz parkadou da drouc’ha. An ed medet ha dastumet hep beza eostet-mat a louede hag a vreine, greun ha kolo, er gwrac’hellou e-tal al leuriou. En aner e c’hortoze ar verourien eur barradig heol evit dourna.\nEur serr-noz, evelato, an oabl digoabrenn er c’huz-heol a ziouganas amzer a zoare evit an deiz war-lerc’h. Ne oa ket diougan a amzer gaer, rak eur ruzelenn a riblennas an dremmwel a-us da Venez-Hom, goude aet an heol da guza. Diougan avel, avat.\nAr verourien a gasas eta ar vevelien d’ar c’hêriou tro-dro da bedi ar wazed dieub da zont da zourna an deiz war-lerc’h. Hogen gant ar pres ne veze ket kavet kalz a wazed dilabour ; holl e oant bet pedet pe da vedi pe da charreat pe da zourna. Tenn e vo eta al labour, an deiz war-lerc’h, er parkeier evel war al leuriou. Tomm e vo d’ar c’hezeg ha d’an dud.\nAn deiz war-lerc’h a oa gouel Varia Hanter-Eost. Beure mat e rede ar mederezed penn-da-benn ar parkeier hag e roc’he war al leuriou an dournerezed strapennet sizunveziou ’oa.\nGregor Kogan, graet gantañ e labour sul vintin evel\nAdtapet diwar « https://br.wikisource.org/w/index.php?title=Pajenn:Riou_-_Pec_hed_marvel_Gregor_Kogan.djvu/1&oldid=143361 »


Tal-y-bont (Conwy) - Wikipedia\nTiez e kreiz Tal-y-bont.\nTal-y-Bont zo ur gêriadenn e hanternoz Kembre, e Sir Conwy. E kumuniezh Caerhun emañ. Emañ e gwalarn Dyffryn Conwy, er gornaoueg d'ar stêr Conwy, er c'hreisteiz da gêr Gonwy hag en hanternoz da Llanrwst. Emañ e-kichen kêriadennoù Dolgarrog ha Llanbedr-y-cennin.\nAr pont a gaver meneg en anv ar gêriadenn zo ur pont dreist an Afon Dulyn, un adstêr d'ar stêr Conwy.\nEmañ Tal-y-Bont er reter da Bark Broadel Eryri hag alese ez eer da bourmen d'ar menezioù Carneddau, gant Carnedd Llywelyn, an hini uhelañ anezho.\nUr chapel hag ur skol kentañ derez zo e Tal-y-bont, koulz hag un ostaleri ha meur a stal.\nwww.geograph.co.uk : fotoioù eus Tal-y-bont ha tro-dro\nAdtapet diwar « https://br.wikipedia.org/w/index.php?title=Tal-y-bont_(Conwy)&oldid=1707215 »\nKemmoù diwezhañ degaset d'ar bajenn-mañ d'an 24 Mez 2016, da 06:27.


Togodumnos - Wikipedia\nTogodumnos (?-43) a oa mab henañ Cunobelinos, roue ar bobl vrezhon anvet Catuvellauni, ha breur e oa da Garatacos. Lazhet e voe e-kerzh emgann ar Medway, e 43 goude JK.\nHervez Dion Cassius (Istore roman, LX) e oa mab da Gunobelinos, roue an Trinovantes. Sikour a reas e vreur Caratacos da lakaat e grabanoù war rouantelezh an Atrebatad Verica. War a greder ez eo pimpatrom ar roue brezhon mojennel Guiderius.\nTogodumnos ha Caratacos a rene difennerien an enezenn a-enep lejionoù Aulus Plautius, met kannet e voent e daou emgann war c'hlann ar stêr Medway hag an Tavoez. Mervel a reas Togodumnos nebeut goude, ha Plautius a gemeras kêr Camulodunum.\nCatuvellauni at Roman-Britain.org\nCatuvellauni at Romans in Britain\nAdtapet diwar « https://br.wikipedia.org/w/index.php?title=Togodumnos&oldid=1477307 »\nKemmoù diwezhañ degaset d'ar bajenn-mañ d'an 4 Ebr 2013, da 21:06.


KDSK, Centre de Ressources Culturelles CeltiquesDocumenten : Mignoned Moutig = Les Amis de Moutig.\nInstructionou Christen, pe Ar boquet eus ar missio...\nLiverezh - Livadur\nL'Art en Bretagne. Olivier Perrin (1761-1832). Pre...\nPierre Restany : Le coeur et la raison. Musée des ...\nMignoned Moutig = Les Amis de Moutig....\nMignoned Moutig = Les Amis de Moutig.\nOberour(ien) : KEMENER Yann-Bêr ; Ganlor (Treset gant)\nISBN/ISSN : 978-2-36758-049-4\nPlaatscode : LBR.3(KEM) - Doc nr : 17930\n2015 - 56 pajenn\nDescriptoren : Moutig / Troioù-kaer\nAantal exemplaren : 4 (KDSK Bro-Naoned - KDSK Bro-Naoned - KDSK Bro-Naoned - KDSK Bro-Naoned)\n1 003709 [beschikbaar] YReserveren\n2 003710 [beschikbaar] YReserveren\n3 003711 [beschikbaar] YReserveren\n4 003712 [beschikbaar] YReserveren\n[Levr] Moutig amourouz = Moutig amoureux. / KEMENER Yann-Bêr ; Ganlor (Treset gant). - Ti-embann_Embanner : Skol Vreizh, 2016. - Hep pajennadur. - LBR.3(KEM)\n[Levr] Moutig an alori. / KEMENER Yann-Bêr ; Ganlor (Skeudennaouet gant). - Ti-embann_Embanner : Skol Vreizh, 2010. - 43 fajenn. - LBR.3(KEM)\n[Levr] Moutig ha Dandu o c'hoari bleiz = Moutig et Dandu jouent au loup. / KEMENER Yann-Bêr ; Ganlor (Treset gant) ; MANAC'H Olwenn (Maketenn gant). - Ti-embann_Embanner : Skol Vreizh, 2013. - 41 bajenn. - LBR.3(KEM)\n[Levr] Moutig ha Marzhin ar strobineller. / KEMENER Yann-Bêr ; Ganlor (Treset gant) ; KLOAREG Yann-Lug (Maketenn gant) ; DOILLON Virginie (Maketenn gant). - Ti-embann_Embanner : Skol Vreizh, 2014. - 41 bajenn. - LBR.3(KEM)\n[Levr] Moutig hag an div steredenn-red = Moutig et les deux étoiles filantes. / KEMENER Yann-Bêr ; NEDELEC Robert (Skeudennaouet gant). - Ti-embann_Embanner : Skol Vreizh, 2011. - 41 bajenn. - LBR.3(KEM)\n[Levr] Moutig hag an div steredenn-red. / KEMENER Yann-Bêr ; NEDELEC Robert (Skeudennaouet gant). - Ti-embann_Embanner : Skol Vreizh, 2011. - 41 bajenn. - LBR.3(KEM)\n[Levr] Nedeleg Moutig = Le Noël de Moutig. / KEMENER Yann-Bêr ; MAGRON Anna (Skeudennaouet gant). - Ti-embann_Embanner : Skol Vreizh, 2018. - 44 fajenn. - LBR.3(KEM)


Akrone - Akrone K-01 : le sondage, quelle couleur avez-vous choisie ?\nSujet: Akrone K-01 : le sondage, quelle couleur avez-vous choisie ? Jeu 24 Sep 2015 - 21:07\nSujet: Re: Akrone K-01 : le sondage, quelle couleur avez-vous choisie ? Jeu 24 Sep 2015 - 21:09\nSujet: Re: Akrone K-01 : le sondage, quelle couleur avez-vous choisie ? Jeu 24 Sep 2015 - 21:25\nSujet: Re: Akrone K-01 : le sondage, quelle couleur avez-vous choisie ? Jeu 24 Sep 2015 - 21:51\nSujet: Re: Akrone K-01 : le sondage, quelle couleur avez-vous choisie ? Jeu 24 Sep 2015 - 22:09\nSujet: Re: Akrone K-01 : le sondage, quelle couleur avez-vous choisie ? Ven 25 Sep 2015 - 2:26\nSujet: Re: Akrone K-01 : le sondage, quelle couleur avez-vous choisie ? Ven 25 Sep 2015 - 6:12\nSujet: Re: Akrone K-01 : le sondage, quelle couleur avez-vous choisie ? Ven 25 Sep 2015 - 8:30\nSujet: Re: Akrone K-01 : le sondage, quelle couleur avez-vous choisie ? Ven 25 Sep 2015 - 8:31\nDernière édition par Bibeless le Ven 25 Sep 2015 - 9:09, édité 1 fois\nSujet: Re: Akrone K-01 : le sondage, quelle couleur avez-vous choisie ? Ven 25 Sep 2015 - 9:01\nSujet: Re: Akrone K-01 : le sondage, quelle couleur avez-vous choisie ? Ven 25 Sep 2015 - 13:22\nSujet: Re: Akrone K-01 : le sondage, quelle couleur avez-vous choisie ? Ven 25 Sep 2015 - 17:17\nSujet: Re: Akrone K-01 : le sondage, quelle couleur avez-vous choisie ? Sam 26 Sep 2015 - 17:03\nSujet: Re: Akrone K-01 : le sondage, quelle couleur avez-vous choisie ? Dim 27 Sep 2015 - 14:46\nSujet: Re: Akrone K-01 : le sondage, quelle couleur avez-vous choisie ? Dim 27 Sep 2015 - 15:02\nSujet: Re: Akrone K-01 : le sondage, quelle couleur avez-vous choisie ? Dim 27 Sep 2015 - 20:30\nSujet: Re: Akrone K-01 : le sondage, quelle couleur avez-vous choisie ? Dim 27 Sep 2015 - 21:50\nSujet: Re: Akrone K-01 : le sondage, quelle couleur avez-vous choisie ? Dim 27 Sep 2015 - 22:42\nSujet: Re: Akrone K-01 : le sondage, quelle couleur avez-vous choisie ? Mar 29 Sep 2015 - 0:24\nSujet: Re: Akrone K-01 : le sondage, quelle couleur avez-vous choisie ? Mar 29 Sep 2015 - 11:03\nSujet: Re: Akrone K-01 : le sondage, quelle couleur avez-vous choisie ? Mar 29 Sep 2015 - 13:37\nSujet: Re: Akrone K-01 : le sondage, quelle couleur avez-vous choisie ? Mar 29 Sep 2015 - 13:40\nSujet: Re: Akrone K-01 : le sondage, quelle couleur avez-vous choisie ? Mar 29 Sep 2015 - 15:02\nSujet: Re: Akrone K-01 : le sondage, quelle couleur avez-vous choisie ? Mar 29 Sep 2015 - 15:21


Parataksis - Wikipedia\nWar dachenn ar yezhoniezh hag ar yezhadur dreist-holl e implijer an termen parataksis (e saozneg: parataxis, diwar an henc'hresianeg παρά pará; 'e-kichen' mui τάξη táksi; 'urzh') evit komz eus un urzhiad savadennoù yezhadurel ennañ kedrannoù (frazennoù, rannfrazennoù, islavarennoù, pennlavarennoù...) liammet an eil ouzh egile hep stagelloù, da skouer:\n"Veni; vidi; vici"\nWar live an dielfennadur kevreadurezhel eo tost-kenañ ouzh ar c'henlavarennoù amsindetek, ken tost ma c'hell bezañ diaes lakaat an diforc'h kentereze zoken.\nKrouet e oa bet an termen  gant Friedrich Thiersch en e levr "Greek Grammar" ('Yezhadur ar gresianeg') embannet e 1831. Goude ma oa bet implijet gantañ evit ar wezh-kentañ-se gantañ war un dachenn reisis ha strizh eo aet war diorren ha war ledanaat ster an termen betek ma vez implijet e meur a doare disheñvel hiziv, a-wezhoù gant sterioù disheñvel-krenn pe kontrol zoken.\nStudiet ha dielfennet e c'hell ebzañ ar parataksis o derc'hel kont eus tri live pe neuz disheñvel: \nan neuz psikologel;\nan elfennoù hag ar savadennoù yezhadurel lakaet e pleustr evit krouiñ ul liamm parataksek;\ndielfennadur ar struktur kevreadurezhel\nAr bep pouezusañ gant ar parataksis eo kompren e c'hell bezañ liammet div elfenn tu pe du daoust ha ma ne vez ket implijet un elfenn yezhadur (ur stagell...) evit o liammañ an eil ouzh eben. Da lâret eo n'eo ket emren an div elfenn-se.\nKeñveriit ar skouerioù-mañ:\n"Brav e oa an amzer. (Ø) Mont a raemp da bourmen."\n"Brav e oa an amzer; (Ø) mont a raemp da bourmen."\n"Brav e oa an amzer ha ha ni o vont da bourmen.""\n"Brav e oa an amzer, neuze ec'h aemp da bourmen.\nDaoust ha ma c'hell seblantout bezañ emren an div elfenn (an div frazenn) en div skouer gentañ war al live kevreadurezhel dre ma n'eus liamm yezhadurel sklaer kenetreze hag er skouer gentañ int dispartiet gant ur poent zoken, e gwirionez eo ken liammet ar frazennoù en div skouer gentañ hag en div skouer diwezhañ war live semantikel ha psikoyezhoniel.\nEr yezh komzet e teu da vezañ sklaeroc'h hag-eñ emañ liammet un elfenn ouzh eben daosut d'an diouer a stagelloù dre implij ton ar vouezh hag ivez al lusk: peurliesañ pa gemm al lusk pe pa chomer a-sav etre div elfenn emañ div liamm ha pa kedalc'her gant an hevelep lusk ha gant ehanoù bihan kentreze e talvez da verkañ emañ liammet kentreze div elfenn.\n1 Implij war dachenn al lennegezh\n2 Implijoù all\nImplij war dachenn al lennegezhAozañ\nImplijet e vez ar parataksis war dachenn al lennegezh evel un elfenn stiloniezh evit sevel frazennoù gante ul lusk reis hep rankout implijout stagelloù yezhadurel dre ma c'hell bezañ komprenet gant al lennerion/ezed emañ liammet an eil frazenn ouzh eben hepte.\nA-drugarez da implij ar parataksis e c'heller ober gant frazennoù berr pe berroc'h evit tostaat ar fedoù ouzh al lennerion/ezed hag abalamour da se e vez implijet alies gant an istorourion/ezed hag ar skrivagnerion/ezed, dreist-holl a re a sav romantoù polis.\nImplijet ivez e vez war dachenn ar varzhoniezh, alies evit lakaat keñver-ouzh-keñver div elfenn disheñvel-krenn an eil diouzh eben evit ma klaskfe pep lenner/ez goût pe hini eo al liamm kenetreze ha ster an hollad.\nImplijet eo bet ivez an termen parataksis, ledanaet e ster, war dachenn ar studioù sevenadurel evit komz eus oberennoù arz ma vez lakaet keñver-ouzh-kñver elfennoù disheñvel hep ma vefe kenetreze ul liamm nag un urzh sklaer, da skouer oberennoù Robert Rauschenberg ha meur a c'hlip video savet evit sonerezh a-vremañ.\n↑ 1,0 1,1 ha1,2 Edward Parmelee Morris, "On Principles and Methods in Latin Syntax" (1901), Chapter VI: "Parataxis"\nAdtapet diwar « https://br.wikipedia.org/w/index.php?title=Parataksis&oldid=1465894 »\nDernière modification le 4 Ebr 2013, à 17:05


Ehan diwezhañ a-raok Amerika !\nWar-hed 30 km diouzh beg Lokmazhe, enezeg Eusa, ur gwir « benn ar bed » anezhi, zo enni 7 enezenn gant tammoùigoù douar-bras didroc’het en-dro dezho. N’eus nemet Molenez hag Eusa, an enezenn vrasañ, a gement zo annezet gant tud. War-bouez un nebeud pesketaerien ha bezhinerien, ez enroll ar wazed er verdeadurezh pe ez eont da beskata da greiz, o lezel an douar, an tiez... hag an deñved o fennoù du etre daouarn ar maouezed. An dourc'hounezerezh hag un doare touristerezh didrouz a ya da glokaat an obererezhioù hengounel.\nGoude Molenez ha froud ar Froñveur e teu Eusa war wel. 7 km hir eo an enezenn, ha heñvel eo ouzh meud ur c’hrank, gant reier boemus hed-ha-hed dezhi. Eus ment an tornaodoù e teufe anv keltiek ar c’hedourez-se eus ar mor-bras : ouxisama, « an hini uhelañ ». Un arvest dibar a c’haller gwelet en arvor tost da veg Pern. E-kreiz ar c’herreg kizellet e chom aspadennoù Kenkiz ar barroù-avel en doa roet bod d’un drompilh latar. Nepell ac’hano e weler dismantroù ur c’horn latar hag a veze lakaet da vont en-dro gant kezeg.\nUr gurunennad gouleier\nTud vadelezhus eo Eusaiz, ha savet o deus arouezioù evit sikour ar verdeerien. Tourioù-tan meurdezus a sav en o sav war an enezenn pe en he c’hichen. An hini kentañ, tour-tan ar Stif, a oa bet savet e 1695 gant Vauban. Tour-tan ar Gazeg Kozh, toget e ruz, ha tour-tan Kereon, lesanvet ar palez abalamour d’e goadajoù kaer, a oa bet savet er mor war-bouez strivoù sebezus. Hini ar C’hreac’h, unan eus ar re c’halloudusañ er bed, a c’haller anavezout dre e « chupenn martolod » gwenn ha du.\nSeblantoù douster diabarzh\nAn deñved hag un nebeud liorzhoù-legumaj a glask ankouaat an avel en ur c’houdoriñ a-dreñv murioùigoù maen bitous. En Niou Uhela e vez intret an den gant ene Eusa en ur weladenniñ un ti eus an enezenn. Bihan eo an demeurañs, ha daou bezh simetrek zo enni : ar penn ludu ma vev an dud, hag ar penn brav ma tegemerer tud ha ma lakaer an traezoù degaset gant ar vartoloded. Livioù flamm-eston zo war an arrebeuri fardet gant koad peñse\nPe Piercing gant an deñved ?\nEus miz Here da viz C’hwevrer e peur deñved Eusa ar geot touz ha sall en o frankiz. Anavezet e vezont gant o ferc’henned war-bouez troc’hoù graet en o divskouarn.


Enez Lampedusa (Isola di Lampedusa en italianeg) a zo un enezenn perc'hennet gant Bro-Italia er Mor Kreizdouar, lec'hiet etre Malta hag aod Tunizia. Dindan 20,2 km² emañ hag un tammig en tu-mañ da 6 000 a dud a zo o vevañ enni. An hini bennañ eus Inizi Pelagie eo, ha gant an div all, Linosa ha Lampione, ez a d'ober ur gumun anvet Lampedusa e Limone, stag ouzh Proviñs Agrigento e Sikilia (205 km aleshont). Lodenn suañ Italia eo, hag evit a sell an douaroniezh ez eo lodek en Afrika.\nLec'hiadur Lampedusa er Mor Kreizdouar.\nPal evit an divroerienAozañ\nEvel m'emañ tostik an enez eus aod kevandir Afrika (167 km diouzh aod Tunizia ha 355 km diouzh aod Libia) ez eo ur pal evit an divroerien a glask tizhout diaotre ha dre vor Unaniezh Europa. Krog e oa an traoù e penn kentañ ar bloavezhioù 1990 ha n'en deus graet al lusk-se nemet mont amplaat abaoe.\nAdtapet diwar « https://br.wikipedia.org/w/index.php?title=Lampedusa&oldid=1529320 »\nDernière modification le 4 Her 2013, à 19:05\nKemmoù diwezhañ degaset d'ar bajenn-mañ d'an 4 Her 2013, da 19:05.


Kaout ur burev er c'houmoul - UBAPAR\nUrzhiataerezh ha meziantoù dieub >\nKaout ur burev er c’houmoul\nNevesaet d’ar Gwener 15 a viz Kerzu 2017\nSur walc’h ho peus bet gwelet ar ger "Cloud" dija (koumoul en saozneg) e kerzh ho kantreadoù war an urzhiataer hep kompren mat petra oa kuzhet a-dreñv ar ger barzhonius-se.\nEvit berraat an afer e vo lâret ez eo ar "Cloud" ur seurt donezon hollvezañs roet d’ho dielloù niverel pa vefe fotoioù, sonerezh, dielloù labour, kontaktoù, implijoù-amzer... Ar "Cloud" a ro ar galloud d’ho dielloù da vezañ e pep lec’h : war ho urzhiataer labour, war ho urzhiataer hezoug, war ho poellgomz hag all.\nUn doare alc’hwez USB er c’houmoul, luget er memes koulz war pep mekanik kennasket. Hag an alc’hwez-mañ n’haller ket koll anezhi, na dremeno ket er gannerezh, ne vo den ebet evit "emprestiñ" anezhi deoc’h ha dibosupl e vo ruilhañ warni gant an oto.\nHag un dra vad all c’hoazh : ar rannañ. En ho koumoul ez eus moaien deoc’h choaz piv a c’hell gwelout petra ha diskouez pep tra d’ar bed a-bezh memes. Erfin, moaien a zo deoc’h diviz e vefe ul lodenn deus ho koumoul e-barzh koumoul ho familh, ho mignoned, ho keneiled, ha moaien a zo deoc’h ober heñvel en ho koumoul.\nChom a ra bremañ da choaz ar pourvezer koumoul a-feson. Kar ur bern pourvezerien a ginnig deoc’h ur goumoulenn digoust. Ya, digoust. Giz tout an dielloù ha titouroù prevez a roer dezho. D’ar mare-se eo gwelloc’h anavezout mat ar saozneg. ("Do you want to accept ze general conditions of utilization of ze service ? YES / GOOD BYE")\nEn UBAPAR eo bet choazet goulenn gant ar gevredigezh La Mère Zaclys, evit ober war dro hor koumoul hag an titouroù a vez lakaet enni. Kevredigezhioù all a ginnig ar memestra o doujañ deus ho titouroù, ha brassoc’h brassañ al listenn kevredigezhioù !\nGall a reer pellgargañ un tutoriel a diskouez deoc’h penaos krouiñ ur c’houmoul e ti Mamm Zaclys hag an urzhiataerezhioù a c’hellomp lugañ warnañ.\nDieub eo, digoust eo, ha da rannañ eo :\nPellgargañ (716.2 ke)


Ai‘ta! » Da Gemper ‘vit ma plego Blanquer!\nBetek warlene e oa eus ar c’henemglev 2015-2020 etre ar Stad C’hall ha Rannvro Breizh\nevit diorren ar brezhoneg. E miz C’hwevrer 2019 e oa bet sinet gant Loïg Chesnais-Girard, prefedez rannvro Breizh ha kentañ ministr ar Stad C’hall ur c’hevrat lec’h ma ‘z eo skrivet e vo kadarnet ur c’henemglev Stad-Rannvro evit ar bloavezhioù 2020-2025 evit ar brezhoneg.\nDaoust ma oa treut-tre ar c’henemglev-se ez eus bet gounezet araokadennoù evit hor yezh: aesoc’h eo bet digeriñ klasoù divyezhek da skouer hag un harp eo bet evit gounit panelloù divyezhek war hentoù tizh ar Stad (goude bezañ bet divontet degadoù a banelloù). A-bouez braz eo ar c’henemglev-se neuze evit mont war-raok hag evit lieskementiñ an niver a skolidi o deskiñ brezhoneg. N’eus nemet 3% eus ar vugale skoliatet e hentennoù brezhoneg pe divyezhek e 2020 pa vefe ret 30% evit ma chomo bev hor yezh.\nD’an 2 a viz Meurzh 2021 en deus embannet Loïg Chesnais-Girard e nac’h ar Stad (#BlanquerPokDamRevr) sinañ ar c’henemglev-se hag e kav gwelloc’h e vefe sinet goude an dilennadegoù rannvro o tont.\nN’omp ket evit asantiñ kement-se!\nPenaos gortoz mizioù c’hoazh, kontañ war disoc’hoù dilennadegoù c’hoazh, p’emañ hor yezh en arvar?\nPeseurt gwask zo bet lakaet gant Loïg Chesnais-Girard war ar Stad? Petra ‘ra Jean-Yves Le Drian? Petra ‘ra an deputeed bet dilennet gant ar vretoned? Richard Ferrand da gentañ tout. Perak e oa ezvezant 29 kannad eus Breizh* pa oa bet kinniget al lezenn evit ar yezhoù er breujoù d’an 13 a viz C’hwevrer 2020? Daoust hag e vint gwelet d’an 8 a viz Ebrel 2021 evit stourm a-enep Blanquer ha votiñ al lezenn ?\nGervel a reomp neuze ar vretoned da vanifestiñ d’ar sadorn 13 a viz Meurzh da 1eur 13 e Kemper evit goulenn groñs e vefe sinet ar c’henemglev Stad-Rannvro gant palioù uhel a-raok an dilennadgoù Rannvro.\n« Ai’ta ! kengred gant Diwan\nDilennidi ha dilennadezed, hejit ho revr ! »


Pajenn:Marigo - Buez ar Saent.djvu/263 - Wikimammenn\nPajenn:Marigo - Buez ar Saent.djvu/263\nAr baourentez, pehini e devoa choaset evit he fartaich, ne vire quet na assiste bepred ar beaurien : caout a ree meur a voyen diffamant evit o soulagi. O velet ez oa lequeet un den paour er prison evit e zle, e santas ur c’hoant bras d’e sicour ha da broculi dezan e liberte, en ur bea evintâ ; mæs n’e devoa nemet an hanter eus ar som. He bolontez vad a oue quen agreabl da Zoue ma crescas an arc’hant visiblamant etre he daouarn, en hevelep-fæçoun m’en em gavas avoalc’h evit peur-pea ha dilivria an den paour-ze a gaptivite.\nAr brud eus e vertuziou o veza eet pell, cals a verc’het devot a zeuas d’en em offr dezi evit beva didanni en he Solitud. He zy a voe souden cenchet en ur Gouent, ha guelet oue an oll Leaneset, dindan ur Vestres quer santel, o cundui ur vuez angeliq. Ar Gouent-se quen paour ha quer bihan en e C’houmançamant, a so bremâ ur c’habistr enorabl a Chalonieset.\nAr Santes-mâ a varvas er bloaz 686, etro an oad a dri-uguent vloaz. Doue a zisclerias he Santelez dre gals a viraclou, en e bueza goude he maro ; hac ar Guær a Mons e deus-hi quemeret evit he Fatrones.\nSantes Vautruud, merc’h da zaou Sant, c’hoar da, ur Santes, pried da ur Sant, hac hi a elle mancout da veza Santes ? Peguer rar eo brema ar seurt familiou-se quer santel ! Evit ma alfe ar guerent communica ar vertuz d’o bugale, e tlefent o unan beza pinvidic e vertuziou. Eürus an tad, eürus ar vam pere a les un hevelep heritaich d’o bugale ! Eürus ar guerent pere en heur ar maro o deus ar gonsolation da veza instruet mad o bugale, da veza inspiret dezo dougeanç Doue, ha da lesel gant-o evit beritaich an exemplou mad a vertuz o deus roet dezo en o buez ! Ha ne lesent dezo quen heritaich, hac o lesent dibourve a oll vadou ar bed, e allont esperout gant fizianç penaus e vezo ar vugale-ze benniguet gant Doue ha penaus e pourveo anezo.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/263&oldid=134370 »


petra bennak - Wikeriadur\nDiwar petra ha bennak.\npetra bennak (ma) /Distagadur ?/\nDaoust ma, goude ma\n[...], petra bennak ma oa koazet eun draig e garantez outan, [...]. — (G. MILIN, Gwechall-goz e oa..., Kemper, 1924, p. 17.)\nPa glevas petra a oa ne deas ket war a-drenv, petra bennak ma oa rankout d'ezan mont diouz e bried ha lezel anezi er gear gant e dad. — (G. MILIN, Gwechall-goz e oa..., Kemper, 1924, p. 29.)\n[...] ma teuas da skuizhañ, petra bennak ma'z oa gant ar re wellañ a vije kavet e pevar c'horn ar vro. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 131.)\n[...] ; ha petra bennak ma 'z ae buanoc'h evit kement labous a zo, [...]. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 140.)\nFellout a reas din tañva ar madigoù iskis-se ; ne oant ket blazet fall petra bennak ne oa ket dereat kenañ o stumm. — (Jarl Priel, Va Zammig Buhez, Al Liamm, 1954, p. 133.)\nkatalaneg : qualsevol (ca)\ngalleg : bien que (fr) , quoique (fr) , quel que soit (fr) , n'importe quel (fr) , n'importe quelle (fr) , peu importe (fr)\nitalianeg : qualunque (it) , qualsiasi (it) , qualsivoglia (fr) , come vuoi (fr)\nsaozneg : although (en)\nspagnoleg : cualquiera (es) , cualquier cosa (es)\nAdtapet diwar « https://br.wiktionary.org/w/index.php?title=petra_bennak&oldid=313700 »\nKemmoù diwezhañ degaset d'ar bajenn-mañ d'an 28 Meu 2021, da 15:57.


Toupinoù - Mirdi an arzoù-kaer e Kemper\nAze emaoc’h : Degemer Titouroù pleustrek Toupinoù\nHo choaz a-fet an toupinoù\nGant al lec’hienn-mañ e kinniger deoc’h personelaat ar pezh a welit hag ho toare da verdeiñ. Pa verdeit el lec’hienn-mañ e c’hall titouroù zo (toupinoù) bezañ enrollet en hoc’h urzhiataer, diouzh ar choazoù ho peus graet. Evit implijout kement tra a ginniger deoc’h el lec’hienn e alier ac’hanoc’h da weredekaat al liveoù toupinoù. Koulskoude e c’hallit diweredekaat anezho evel ma karit, hervez hoc’h implijoù.\nToupinoù rekis :\nRekis-holl eo an toupinoù-mañ d’al lec’hienn Internet ha d’ar c’heleier embannet da vont mat en-dro.\nToupinoù heuliañ stadegel ha rouedadoù sokial. :\nGant an toupinoù-mañ e c’hallit skignañ traoù embannet en hol lec’hienn Internet war ar rouedadoù sokial, hag e c’hallomp dielfennañ penaos e vez darempredet al lec’hienn evit gwellaat he danvez hag ar merdeiñ enni.


Pajenn:Imitation ar Verc’hes Vari.djvu/246 - Wikimammenn\nPajenn:Imitation ar Verc’hes Vari.djvu/246\nZoue, bete memes en occupationou eus e stad, e pere e zeus ar muia trous hac e pere e seblantfe dleout beza dissipet.\nAr burete a intantion da ober peb tra evit gloar Doue a so evel an ene eus a guement a rà ; an offranç a ra eus a bep tra da Zoue, a ra dezi evita un dissipation e pehini ne goues nemet re alies an eneou nebeutoc’h attantif.\nAr speret a feis hac a religion a gaëra peb œuvr, о douça, о rent oll santel.\nAr pes a ves great en intantionou-se, gant ar speret mad-se, a so un œuvr agreabl da Zoue, pehini he c’hav dign eus e recompansou.\nGrit evit gloar Doue ar pes ne ra qement a re-all nemet evit ar bed, pe evit un interest temporel.\nEn em occupit eus ar pes a c’houlen ho stad, mæs grit-en gant intantionou christen.\nEvel-se e labourot assambles evit an amser hac evit an eternite.\nMar en em laqit el labour, dre c’hout, dre faltazi, dre gontraign, dre gustum, dre eur motif benac humen ebqen, e veza n’eo qet Doue ar pen-caus eus hoc’h œuvrou, eus hoc’h occupation, e passeot meur a heur eb rei dezan affectionou ho calon.\nNe livirit qet ne allit qet sonjal e daou dra assambles.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/246&oldid=113241 »\nKemmoù diwezhañ degaset d'ar bajenn-mañ d'an 1 Gen 2018, da 22:01.


evurus - Wikeriadur\nZo plijet, dic'hoantet gant doare e vuhez, er mare-mañ-mare\nJerze, enezenn evurus,\nHa c'hwi, Bro-Saoz, bezet joaus, — (Lan Inizan, Emgann Kergidu 1, Brest, 1877, eil emb. Al Liamm 1977, p. 28.)\nNe zonjas ket chom eno da gousket : re sioul e oa an traou, re evurus ar plac'h-ze o kanan. — (Erwan ar Moal, Pipi Gonto, Kemper, 1925, p. 4.)\nBe' c'hellan lavarout e oamp evurus. — (Pêr Denez, Glas evel daoulagad c'hlas na oant ket ma re, Al Liamm, 1979, p. 7.)\nMamm Dunvel a gave abeg 'barzh he den o vezañ 'oa ken lorc'hus, ha ma harze evel-se, mui c'hoazh 'vit na rae madoù ar Benneien, he merc'h da vezañ evurus. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 19.)\nD'ar Sul beure edo Tonton Vernon en e goazez ouzh taol gant e lein, tres skuizh ha klañv warnañ, hogen evurus. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 46.)\nAdtapet diwar « https://br.wiktionary.org/w/index.php?title=evurus&oldid=253887 »\nKemmoù diwezhañ degaset d'ar bajenn-mañ d'an 29 Kzu 2017, da 15:29.


6- Evit klozañ... - KEAV\n6- Evit klozañ...\nArabat marmouzañ ar galleg en ur implijout troiennoù a zo deus ar c'hiz e-pad ur mare, hag a seblant diamzeriet rik dek vloaz goude. Ugent vloaz 'zo, lakaomp, ar pezh ne oa ket génial a oa débile, hag an daou c'her-se zo aet er-maez a c'hiz.\nAn deiz all e kleven unan eus ma bugale vihan o komz eus e c'hoar : *Seza zo re farsus,war batrom ar galleg a-vremañ : *elle est trop bonne, ta soupe, Mammy ! Ret e vo diwall deus an implij-se, rak en gwirionez e vez implijet re evit merkañ derez uhelañ anoioù-gwan 'zo : lâret e vez, ez reizh, re sur on, re wir eo, re anat 'oa din, ha re vad pa vez implijet mad evel adverb : komprenet 'm boa re vad piv en doa graet an taol(= j'avais parfaitement compris...), goût a raen re vad deus petra e komze. Mes arabat lâret *soubenn re vad zo e ti Mamm-Gozh ! evit an derez uhelañ ; soubenn mad-tre zo gwelloc'h.\nEvit klozañ... Donemat Petra eo KEAV --Keav bremañ --Keav a-hed ar bloavezhioù Petra a vez graet --Skol-hañv --Devezh-studi --Brezhoneg er familhoù Goulennoù ordin --Diwar-benn ar staj --Diwar-benn an devezh-studi Kenskrivomp --Deuit e darempred ganeomp --Lakait hoc'h anv ---Fichenn enskrivañ d'an devezh-studi ---Ar skol-hañv ---An dibenn-sizhun evit ar familhoù Media --Poltredoù ---Skol-hañv ---Devezh-studi ---Dibenn-sizhun evit ar familhoù --Videoioù ---Skol-hañv ---Devezh-studi ---Dibenn-sizhun evit ar familhoù Dihelloù --Dihelloù - Skol-hañv --Dihelloù - Brezhoneg er familhoù --Dihelloù - Devezh-studi Studiadennoù yezh


Pajenn:Morvan - Kenteliou hag istoriou a skuer vad evit ar Vretoned, 1889.djvu/451 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/451\ngantho ho bevans hag ho lojeis ; mes neuze e voa kement a drubardet o vale, kement a dud fallagr hag a laere, a laze, a zistruje tra ar re o deveze great dezho ar guella digemer, ma ne alle ket ar goueriadet, ep crena, hag ep en em lacat var ho evez, guelet tud estren o tostat oc’h ho zi.\nEun abardaesvez eta en em gavent dianket divar ho hent. Diou nosvez a ioa n’o doa ket cousket, ha ker skuiz oant ha ken dare gant an naoun ma lavarent an eil d’egile e voa red dezho mont da c’houl digor er c’henta ti a zigouesje gantho. Epad ma edont er zonch-ze, e veljont eun den o tont var ho lerc’h dre ar memes hent gantho. An den-ze a ioa eul labourer douar euz ar vro, ha dre chans e c’houie eur ger gallek bennag. Goulen a rajent outhan an hent da Gerlagen. An den-ze ho hentchaz : hogen lavaret a reas dezho e voant re hir dioc’h Kerlagen evit gallout mont beteg eno en nosvez-ze, mes e caljent var ho hent eun ti eleac’h ma vijent lojet. Hag evel ma lavare dezhan an daou zijentil e voant dare gant an naoun, e roas dezho eun troc’hat euz eun dors vara zegal a voa gantha, ha neuze ez eas dioutho adreuz an douarou en eur lavaret he chapelet.\nAn daou veacher kenta a rejont e voue dibri eul loden euz an tam bara du o devoa bet, ha neuze en em lakejont adarre da vale evit clask an ti eleac’h m’oa lavaret dezho e vijent digemeret. Her c’haout a rejont e guirionez goude beza great adarre eur pennad mad a hent. Skei a rejont var an or, ha kerkent e voue digoret dezho. Evel ma voa dija pell an noz e voa eat tud an ti da gousket. Ne voa var zao nemet an ozac’h, eun den vardro antercant vloaz, he vleo comanset da venna. Rei a reas dezho da zibri eun nebeut fa ha bara zegal, hag ho\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/451&oldid=162653 »\nKemmoù diwezhañ degaset d'ar bajenn-mañ d'an 22 Mae 2020, da 14:35.


Pajenn:Marigo - Abrege eus an Aviel.djvu/248 - Wikimammenn\nPajenn:Marigo - Abrege eus an Aviel.djvu/248\nAn trivec’hvet Sul\ninfirmiteou. Presantit dezàn hoc’h ene, ha pedit-èn d’e farea eus he faralisi spirituel ; mæs pedit-èn gant ur feiz beo, gant ur fizianç humbl ha disposet da gooperi d’e c’hraçou : ha credit parfet e roï deoc’h ar sclerigen, an nerz hac an oll graçou necesser evit silvidiguez hoc’h ene.\nPeguer bras pec’her bennac e vec’h, credit penaus e hillit en em gonvertissa gant sicour Doue ; ne deus quet a voal-acustumanç a behini ne allac’h en em zisober gant ar sicour eus e c’hraç ; dont a illit memes da veza ur Sant bras, mar doc’h fidel da heulia an inspirationou santel a zeu deoc’h eus an Eê.\nPeguement a Sænt so er barados pere a so bet pec’herien vras er penn quenta eus o amser ! O c’honversion a zisquez deoc’h ar batiantet vras hac ar vadelez infinit eus a Zoue, hac a dle disqui deoc’h esperout gant fizianç ar pardon eus ho pec’hejou, ha cridi e erruot er memes eürusdet mar bezit fidel d’ar c’hraç evel ma ind-y bet.\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/248&oldid=94676 »\nKemmoù diwezhañ degaset d'ar bajenn-mañ d'an 4 Du 2016, da 15:01.


Nanami "Seven Seas" Nagura e-kerzh an Air Guitar World Champion e 2014 e Finland\nPlaying air guitar a vez lavaret e saozneg pa vez unan bennak oc'h ober van da seniñ gitar. Brezhonegerien zo a gomz eus seniñ aer gitar', diwar an dro-lavar saoznek.\nAr pep pouezusañ eo bezañ hep gitar, hag ober van, gant an daouarn, ar genoù, an dremm hag ar c'horf penn-da-benn. Petra bennak ma n'eus gitar ebet etre daouarn an dud n'eo ket ret dezho chom didrouz : dreveziñ son ar gitar a c'haller.\nUn doare farserezh e vez peurliesañ gant an dud a selaou sonerezh. Un doare d'en em zerc'hel ivez evit an dud, paotred peurvuiañ, ha n'ouzont ket pe ne gredont ket dañsal. E strolladoù-sonerien zo e weler ar c'haner o "seniñ" air guitar a-wechoù, tra m'emañ ar gitarer o seniñ da vat.\nKentañ hini a voe brudet o seniñ gitar hep gitar a voe ar c'haner saoz Joe Cocker o kanañ e Woodstock e 1969.\nAbaoe un nebeud bloavezhioù e weler kenskrivadegoù air guitar, hag ur c'hamponiad-bed zoken.\nDre fent a-wechoù e komzer eus prenañ pe gwerzhañ un air guitar e saozneg, evel pa vijent gitaroù dre aer, evel ma'z eus gitaroù tredan, evel pa vije anezho. Kinniget ez eus bet d'an dud seurt gitaroù da werzhañ er Genrouedad. Ar priz n'eo ket uhel marteze, met re ger eo c'hoazh.\nUr genstrivadeg air guitar a oa bet graet e miz Mae 2010 e-kerzh ar festival Art Rock e Sant-Brieg. Ur plac'h zo bet trec'h ha n'eo ket ur maout zo aet ganti met ur gitar... hag ar gwir da gemer perzh en ur genstrivadeg etrebroadel e Finland.\n(fr) Fédération Internationale d'Air Guitar, skourr belgiat.\n(de) German Air Guitar Federation, skourr alaman\nAdtapet diwar « https://br.wikipedia.org/w/index.php?title=Air_guitar&oldid=1906038 »\nKemmoù diwezhañ degaset d'ar bajenn-mañ d'an 5 Gou 2021, da 19:56.


Naer-zour Lerna - Wikipedia\nNaer-zour Lerna (henc'hresianeg : Λερναία Ὕδρα / Lernaía Húdra) a oa un euzhvil hag a rae freuz ha reuz e Lerna, ur c'heun er su da gêr Argos e Peloponnesos, hervez mojennoù Henc'hres.\nMeur a benn he devoa, hag unan anezho a oa divarvel, hag adkreskiñ a rae daou all outi kerkent ha ma vezent troc'het unan. Ken flaerius e oa hec'h alan, a deue eus he lies genaouioù eta, ma veze kontammet an dud ha pa veze kousket al loen. Den ne zeue a-benn anezhi, ha lazhañ anezhi a voe an eil eus Daouzek trevell Herakles.\nMerc'h e oa an naer da Difon hag Ec'hidna, ha savet e voe gant an doueez Hera dindan ur wezenn e-tal feunteun Aminone ha lenn Lerna, en Argolis. Ur penn hepken he devoa pa oa bet ganet, met re all a greskas outi, betek meur a gantad hervez lod skrivagnerien.\nHerakles o lazhañ naer-zour Lerna\nAntonio del Pollaiolo (c. 1460).\nGwisket eo Heraklez gant kroc'hen leon Nemea\nHerakles ha naer-zour Lerna\nAdtapet diwar « https://br.wikipedia.org/w/index.php?title=Naer-zour_Lerna&oldid=1923791 »\nLoened gwengelel hellazat\nKemmoù diwezhañ degaset d'ar bajenn-mañ d'an 1 Gen 2022, da 14:45.


Bered yuzev Weißensee - Wikipedia\nBered yuzev Weißensee\nSavadur an degemer\nBered yuzev Weißensee (alamaneg : Jüdischer Friedhof Weißensee) a zo ur vered lec’hiet e Herbert-Baum-Straße, 45 e karter Weißensee e Berlin. Bered yuzev brasañ Europa eo (war-dro 42 hektar ha war-dro 115 000 bez). Krouet eo bet e 1880.\n1 Mont e-barzh\n2 Istor ar vered\n3 Goude an eil brezel bed\nE penn Herbert-Baum-Straße emañ ar mont e-barzh pennañ, atav e chom prennet. Un eil mont e-barzh a zo bet digoret war Indira-Gandhi-Straße e 1924. Dirak ar mont e-barzh pennañ ez eus ur maen-koun da enoriñ ar re marv abalamou d’al loskaberzh. Tro-dro ez eus bezioù skrivet warno listenn ar c’hampoù kreizennañ. E-kichen ez eus ivez ur maen-koun (savet e 1927) da enoriñ ar yuzevien marvet e-pad ar brezel bed kentañ , hag ur blakenn da enoriñ a re a stourmas a-enep d’an naziegezh.\nIstor ar veredAozañ\nDiabarzh ar vered\nAn dachenn a zo bet prenet gant yuzevien er bloavezhioù 1880, pa voe leun ar peurrest eus beredoù yuzev Berlin. Tres ar vered a zo bet savet gant Hugo Licht. Un eil savadur a voe savet e 1910, met distrujet eo bet e-pad an eil brezel bed. Ar bezioù a zo aozet e 120 kevrenn. Ar re tro-dro a zo enno renkadoù uhelañ ha trenkadoù etre. E-kreiz emañ douaret tud ar renkadoù izelañ. Ne voe ket re a zistruj da vare an Nazied, war-dro 400 bez a zo bet distrujet pa voe bombezennet Berlin.\nGoude an eil brezel bedAozañ\nGouden an eil brezel bed e kendalc’has yuzevien Berlin da implijout ar vered betek 1955. Etre 1955 hag unvanidigezh Alamagn eo bet implijet gant yuzevien Berlin ar reter nemetken. Da vare DDR e voe laosket tamm-pe-damm ar vered, ha ne voe den evit ober war-dro lod brasañ ar bezioù (lod brasañ ar yuzevien a oa bet lazhet e-pad al loskaberzh pe o doa tec’het kuit). Er bloavezhioù 1970 e voe ur raktres lakaat un hent bras da dremen war ul lodenn eus ar vered, a-benn liammañ Michelangelostraße ouzh ur straed nevez savet (Hansastraße). Klemmoù a voe, ar raktres a chomas a-sav.\nDre vras e soñjer  e koustfe 40 milion euro al labourioù evit kempenn ar vered. Pa voe lidet 125vet deiz-ha-bloaz ar vered e voe goulennet argant gant ar gouarnour, gant ar pal lakaat ar vered da vezañ degemeret war roll glad ar bed (roll UNESCO). A-du eo savet Klaus Wowereit (maer Berlin ) gant ar raktres.\nBered yuzev Berlin\n↑ Welcome to the Jewish Community of Berlin\n↑ UNESCO Bid for Berlin Jewish Cemetery | Culture & Lifestyle | Deutsche Welle | 30.08.2005\nAdtapet diwar « https://br.wikipedia.org/w/index.php?title=Bered_yuzev_Weißensee&oldid=1456229 »\nDernière modification le 3 Ebr 2013, à 05:21\nKemmoù diwezhañ degaset d'ar bajenn-mañ d'an 3 Ebr 2013, da 05:21.


Deskadurezh vat ar re yaouank - An tri hent\nKiriegezh an dud hag ar vugale e-barzh an ti\nEnkorfet war an Douar omp-ni. Kelenn a reomp klevet, selaou, sellout, touch ha tañva. Gallout a reomp santout diouzh fromoù a bep seurt. Pebezh chañs hon eus da gomz, kerzhout ha c’hoarzin ! Desavet omp gant hon tud pe tud all a ra war dro deomp. Diskouezh a reont deomp penaos e vez debret, lakaet dilhad, sentet ouzh reolennoù an tiegezh hag ar gevredigezh. Diorren a reomp hor personelezh hiniennel ha perzhioù mat ha fall.\nEr skol e vez dizoloet obererezhioù all, doareoù-ober ha kustumoù da vevañ disheñvel ouzh re ar familh. Liammoù gant kamaladed a vez krouet ha distaget ha krouet adarre. Kaout gouiziegezh ha skiant-prenet eo pal pennañ ar skolioù evit dont da vezañ un den kat da labourat ha respont da ezhommoù ar gevredigezh.\nA-wechoù e vezes un tammig kollet e-pad bloavezhioù-skolaj ha lise. Arabat ober biloù! Normal eo. Cheñch boaz. Dibab an danvezioù-studi ha dudi a blij dit ar muiañ. Ma’z out etre daou soñj e c’hellez goulenn ali digant da zud, ur breur pe ur c’hoar.\nAr basianted hag an drugarez a vezo an daou bennreolenn vrasañ evit chom plom. Ar vuhez a zo brav-kaer evit an hini a oar penaos hen prizañ.\nKarout e nesañ: Film desavadurel e saozneg diwar-benn emdroadur an ene enkorfet\nPreviousPrevious post: Goulven Jacq, speredour breizhat\nNextNext post: An alkoolegezh e-touesk ar re yaouank


Mastektomiezh - Wikipedia\nE medisinerezh e vez graet mastektomiezh eus lamidigezh ur vronn pe ziv, a-zarn pe a-bezh. Evit stourm ouzh krign-bev ar vronn e vez graet peurvuiañ. E degouezhioù zo, war vaouezed a greder ez int e riskl bras da gaout krign-bev ar vronn e vez sevenet an oberatadenn-se ent-profilaktek, eleze evit diarbenn ar c'hrign-bev kentoc'h eget louzaouiñ anezhañ. Gant lamidigezh ur yoc'henn vronn, en eneb, e vez lamet ur yoc'hennad gwiad kentoc'h eget ar vronn a-bezh.\nDiouzh boaz e veze lamet ar vronn a-bezh mar beze tizhet gant ar c'hrign-bev. Alies e veze sevenet ar vastektomiezh e-kerzh ar memes oberatadenn ma veze kemeret ar viopsienn a gadarnae an anaoud. En deiz a hiziv e vez diazezet an diviz seveniñ ar vastektomiezh war ur viopsienn graet abretoc'h. Setu e vezer tuet da brederiañ krign-bev ar vronn hep lemel ar vronn ken alies ha gwezhall. Cheñchet eo an doareoù ober en abeg da zaou dra : eus un tu ez eus bet degaset gwellaennoù er radioterapiezh hag el louzaouadur gant skoazeller (d.s. kimioterapiezh ha terapiezh gant hormon) ha diwar se ne vez ket gwir ken ar reolenn "seul ledanoc'h an ezskejadenn, seul nebeutoc'h a chañs da welet ar c'hleñved o tont an-dro", hag eus un tu all e ouezer bremañ e vez graet metastazennoù abred gant krign-bev ar vronn. N'eo ket un ezskejadenn krenn-ha-krenn a viro ouzh eil yoc'hennoù da zont war wel pelloc'h diwar vikro-metastazennoù a oa bezant kent an dizoloadenn, an anaoud hag an oberatadenn. N'eus nemet ur bihan-niver a grignoù-bev a vez louzaouet gant ur vastektomiezh c'hoazh er broioù diorroet.\nMastektomiezh simpl (pe "mastektomiezh leun") skeudenn\nMastektomiezh krenn-ha-krenn kemmet skeudenn\nMastektomiezh krenn-ha-krenn -- ral a wezh e vez graet hiziv an deiz skeudenn\nMastektomiezh a zamant d'ar c'hroc'hen skeudenn\nMastektomiezh dangroc'hen PMID 11712794 (pennad e saozneg)\nGer skiantel goveliet diwar ar gregaj μαστός "bronn" hag ἐκτομή "skejadenn".\nSeurtoù mastektomiezh (e saozneg)\nMastectomy study (e saozneg)\nAdtapet diwar « https://br.wikipedia.org/w/index.php?title=Mastektomiezh&oldid=1466709 »


Pajenn:Marigo - Buez ar Saent.djvu/168 - Wikimammenn\nPajenn:Marigo - Buez ar Saent.djvu/168\nelec’h e soulagi, e crisquit e boan hac e anquen ; evelse mar reprenit ho nessa eus e faut dre gomsou rust ha c’huero, elec’h guellaat an drouc, e teuet alies d’e voassaat. Reprenit ar re a fazi, mæs gant carantez ; clasquit o frofit, mæs na glasquit james countanti ho speret pe hoc’h-humor, hac e velot pebes nerz e deus an douçder.\nDa c’houlou-dez e cassas da bidi ar Religius da zont d’e guelet ; hac e lavaras dezà en ur grial : aichu eo din eta, collet e vezin da virviquen ; biscoas n’em boa clevet parlant eus an Tad Eternel, hac eus an traou am eus clevet gueneoc’h en nos-mâ. Ar Religius, soueset o clevet gant-y penaus n’e ouie quet quent ar guirio-\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/168&oldid=134266 »


Skraperezh gouestlidi - Wikipedia\nUr martolod o c'hoari ur gwaz troet da sot gant e wreg dalc'het gouestladez, e-pad gourdonadeg soudarded ar Mobile Inshore Undersea Warfare\nSkareperezh gouestlidi pe skraperezh mac'hiaded a reer eus un obererezh graet evit derc'hel tud a-enep o bolontez (gouestlidi) evit goulenn un dra bennak en eskemm ouzh ar ouestlidi (arc'hant, un hent evit tec'hout, goulennoù politikel hag all).\nAbaoe pell zo e reer skrapadennoù gouestlidi ; gant an amzer ez eo kemmet o zalvoudegezh hag o statud.\nEr bloavezhioù 1920 e voe graet ar skrapadennoù gouestlidi kentañ gant ur sell a-vremañ, gant Aozadur reveulzier diabarzh Makedonia evit arc'hantaouiñ o stourm ha degas ur sell etrebroadel war o abegoù.\nUnvezhioù arbennik polis pe lu zo bet krouet evit talañ ouzh ar skraperezh gouestlidi.\nPoliserien an HRT en ur viñsaskell.\nFBI Hostage Rescue Team (HRT) : unvezh an FBI arbennikaet dreist-holl war an talañ ouzh ar skraperezh mac'hiaded\nUnited States Navy SEALs (Sea, Air, Land Teams)\nVladimir Poutin gant izili ar strollad Alpha eus an FSB\nSpetsnaz : e Rusia e vez implijet muioc'h-mui soudarded an nerzhioù arbennik Spetsnaz .\nStrollad Alpha (Spetsgruppa "A", ul lod eus an FSB)\nGIPN (Groupe d'Intervention de la Police Nationale)\nRAID (Recherche, Assistance, Itervention, Dissuasion)\nAdtapet diwar « https://br.wikipedia.org/w/index.php?title=Skraperezh_gouestlidi&oldid=1751559 »\nKemmoù diwezhañ degaset d'ar bajenn-mañ d'an 15 Mez 2017, da 20:46.


Gwener 4 C'hwevrer 2022\t- Glasgow (SCOTLAND) - Celtic Connections festival – w/ Old Blind Dogs – CANCELLED\n2022 : “Talm ur galon” – ur bladenn hag un abadenn nevez\nSetu keloù fresk da gregiñ gant ar bloavezh 2022 !\nHor bladenn nevez a zo prest, embannet e vo d’an 08 a viz Ebrel o tont !\nRe abred eo c’hoazh evit lavaret deoc’h hiroc’h. Da c’hortoz, setu ur poltred kazetenn nevez bet tapet gant daoulagad Eric Legret.\nO labourat war an abadenn da zont “Talm ur galon” emaomp er mare-mañ. Degemeret omp bet e Amzer Nevez e Plañvour, en Novomax e Kemper hag er Sémaphore e Trebeurden ‘vit poent. Tro hon eus bet da labourat war tonioù ar bladenn ‘vit al leurenn ha da sevel lod all. Er sizhunvezhioù o tont e vo labouret war ar son, al leurenniañ hag ar gouleier e salioù ar Roudour e St-Martin-war-ar-maezh, leurenn Glenmor Karaez ha Novomax Kemper.\nPladenn nevez Startijenn « Talm ur galon »\ner stalioù adalek an 08 a viz Ebrel.\nKentañ abadennoù Startijenn « Talm ur galon » a vo :\nGwener 20 a viz Mae e Amzer Nevez – Plañvour (56)\nSadorn 21 a viz Mae e Studio de l’Ermitage – Pariz (75020)\nWar al leurenn – Diskar-Amzer 2021\nsam 16/10 – Ploumoger (29) – Fest-Noz @ Hangar de Messouflin\ndim 31/10 – Langoned (56) – Fest-Noz ZikZH\nsam 18/12 – Kemper (29) – Cyber Fest-Noz\nTroiad hañv 2021\nAdkavit Startijenn war al leurennoù en hañv-mañ :\nven 30/07 – Pontekroaz / Pont-Croix (29) – Fest-noz Diwan\nStartijenn ©Jérémy Kergourlay\nLivestream – Hands Up for Trad – International Make Music Day\nDa genver gouel ar sonerezh e vez kinniget gant ar media eus Bro-Skos Hands Up For Trad un abadenn war eun eus Glasgow e Bro-Skos gant arzourien eus : Bro-Skos, Kembre, Belgia, Sweden, Finland, Island ha Breizh.\nEvit Breizh e vo skignet gant Paker Prod abadennoù war eeun eus ar Ceili Pub e Kemper gant ar strolladoù Startijenn ha O’Tridal.\nAbadenn STARTIJENN d’al lun 21 aviz Even da 16h20\nMuioc’h a ditouroù : Hands Up for Trad’s International music day\nAbadenn TV 31/12/2020\nAr blijadur hon eus bet da vont da seniñ e Roazhon war leurenn ar “Parquet de Bal” evit ur sonadeg 52 munud hag a vo skignet d’an 31/12/2020 war ar chadennoù TV Roazhon, Tébéo, Tébésud.\nTrugarez da Skeudenn Bro Roazhon (Festival Yaouank).\nStartijenn eo ar strollad lakaet war wel ar sizhun-mañ evit Global Music Match.\nDiwar intrudu Sounds Australia, Showcase Scotland Expo hag East Coast Music Association (ECMA), 13 ajañs ezporzhiañ sonerezhioù eus ar bed a-bezh o deus divizet kenlabourat a-benn kinnig ha lakaat war wel un dibab arzourien.\nSetu ur video nevez da ginnig Startijenn en estrenvro, emichañs e roio c’hoant da c’houzout hiroc’h diwar benn hor strollad ha sonerezhioù Breizh.\nTrugarez da Spectacle Vivant en Bretagne da vezañ lakaet ac’hanomp ‘barzh ar jeu.\nSadorn 5 Meurzh 2022\t- Banaleg / Bannalec (29) - Fest-noz pilhoù\nSadorn 12 Meurzh 2022\t- Sant-Brieg / Saint-Brieuc (22) - Griff’noz – salle de Robien


Sac'h plastik - Wikipedia\n(Adkaset eus Seier plastik)\nSeier-plastik en ur stal e Luksembourg. Skrivet eo e galleg hag e luksembourgeg: "Satordellik ! Chomet ma sac'h-endro ganin er gêr !"\nAr sach plastik zo ur sac'h a vez roet, gwerzhet, prestet, kinniget, gant an holl varc'hadourien d'ar brenerien da zougen o frenadennoù. Graet eo ar seier plastik gant polietilen aozet gant kimiezh an eoul-maen. Ouzhpenn ar seier plastik-se avat a zo, hag e plastik ivez e vez ar seier-lastez.\nE Breizh e vez roet seier plastik peurvuiañ e ti ar gigerien, gant marc'hadourien pesked, hag er stalioù bras. Er stalioù bihan hag er marc'hadoù, pa ne soñjer ket goulenn a-raok chom hep lakaat ar varc'hadourezh en ur sac'h plastik en em gaver gant bara pe tomatez paket en ur sac'h plastik (a-wechoù e-barzh daou) gwall alies.\n1 Dañjerus d'ar vugale ha loened\n3 Plastik naturel\nDañjerus d'ar vugale ha loened[kemmañ | kemmañ ar vammenn]\nA-wechoù e klasker sachañ evezh an dud war dañjerioù zo.\nBep an amzer e vez degaset da soñj d'an dud eo gwelloc'h chom lezel ar vugale da c'hoari gant seurt seier. Techet e vezont da lakaat anezho war o fenn, ha mouget ez eus bet lod evel-se.\nSkañv eo ar seier plastik, mont a reont gant an avel, kavet e vezont e pep lec'h, war ar maez, er menezioù, er morioù. Dañjerus int d'al loened ivez: debret e vezont gant ar saout hag an deñved er parkeier, gant pesked ha baoted er mor, ha mouget e vezont ganto ivez.\nN'a ket ar seier plastik da get o-unan goude ma'z int bet implijet, ha hirbad int. Ur gwallgudenn eo deuet da vezañ. E Korsika ez eus bet klasket lakaat berz warne.\nPlastik naturel[kemmañ | kemmañ ar vammenn]\nDanvezioù nevez zo e-lec'h ar polietilen ha ne noazont ket ouzh an endro.\nDastumerien[kemmañ | kemmañ ar vammenn]\nTud zo a vourr dastum ar seier plastik, hag e Toulon, e Bro-C'hall, ez eus savet ur c'hevredad anvet Association des Collectionneurs de Sacs Plastique Publicitaires (ACSPP) a ver un dastumad a 24 000 sac'h. Hervez tud ar c'hevredad e vije un draezenn en arvar.\nAdtapet diwar « https://br.wikipedia.org/w/index.php?title=Sac%27h_plastik&oldid=1821216 »


Pajenn:Morvan - Buez ar Zent, 1894.djvu/729 - Wikimammenn\nPajenn:Morvan - Buez ar Zent, 1894.djvu/729\neur beachour. Mes ann eal a respountaz d’ezho : « — Trugarekait ann Aotrou Doue dre ma’z eo bet trugarezuz enn ho kenver. Ar bedenn, ar iun hag ann aluzenn a dal hirroc’h eged holl denzoriou ann douar. Selaouit, Tobias : pa bedac’h enn eur vouela, ha pa’z eac’h enn noz da zebelia ar re varo, me a gase ho pedenn betek ann env ; rak me eo Raphael, unan euz ann elez a vez ato enn ho za dirak tron ann Aotrou Doue. »\nO klevet ar c’homzou-ma, ann daou Dobias a oue estlammet-holl, hag en em strinkaz var ho fenn d’ann douar. Mes ann eal a lavaraz d’ezho : « — Ar peoc’h ra vezo ganeoc’h, ha n’o pezet aoun ebed, Doue eo en deuz va digaset d’ho kaout ; trugarekait anezhan ha kanit he veuleudiou. » O veza komzet evelse, ann eal ho c’huiteaz ha n’her gueljont mui : nijet oa adarre d’ar baradoz.\nAnn arc’heal Raphael eo Medisin ann Aotrou Doue. N’euz klenved ebet eta na c’helfe parea. Penaoz bennag ec’h en em gafemp eta skoet, a gorf pe a spered, goulennomp ar iec’hed diganthan. Pedomp anezhan dreist peb tra da barea klenvejou hon ene, ha d’hor zikour da drec’hi hon techou fall ha da enebi kalounek ouz tentasionou ar bed, ar c’hig hag ann drouk-spered.\nO veza erruet ho fevar e Brest, Tugdona a ieaz da eur gouent a ioa dija d’ann ampoent e Lokournan-Ar-Fank, hag ann tri all a glaskaz peb hini anezho eur plas distro\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/729&oldid=137967 »


Buhez ar Zent. pages 432, 433. Encyclopédie Marikavel.\npages 432, 433\nDaouzekvet devez a Vezeven\nSant Yan a Zant-Fagond\nr zant-man, unan eus prezegerien wellan ar Spagn, a c'hanas en Sahagun (Sant-Fagond), en eskopti Léon, da ze gouel Yan 1430, hag abalamour da ze re oe roët d'ezan hano embanner bras ar binijen.\nKelennet mat a oe gant e dud, hag adalek e vugaleach e roas merkou anat eus e zantelez da zont.\nNe oa c'hoaz nemet eur bugel e-unan, hag e vode bugale e oad endro d'ezan da gomz d'eze eus an Otrou Doue. Ouz ar gomz e sentent outan ha gant ar brasan evez e choment, epad pell amzer, d'e selaou.\nOber areas e studigant menechi Salamank, ha goude-ze e oe beleget gant eskob Burgos ha grêt chaloni.\nPinvidik dre an danve en devoa bet diouz e dud, ha dre ar garg a oa bet roët d'ezan, Yan, daoust da ze, ne glaske ket en em lakat en e êz.\nEn e di e veve evel eur paour, ha trernen a rê e holl amzer er beden hgg er studi. E garante evit ar beorien a rê d'ezan mont allïes d'o zi, da rei d'eze kement o devoa ezom. Gwalc'hi ha louzaoui a rê o c'horfou hag o gouliou euzus, ha ne veze kammed ken laouen evel pa veze e di leun a beorien.\nAr c'hoant da zeski gwelloc'h c'hoaz skianchou Doue a lakas anezan da rei an dilez eus e garg a chaloni ha da vont da studian da skol vras Salamank. Eno, eur c'hlenved bras e gasas betek ar be : «Otrou, erne ar zant da Zoue, n'em eus mui a fizianz nemet ennoc'h; ma tlean mervel, ho polonte bezet grêt ; mes ma tlean bevan c'hoaz, e fell d'in trernen ar blaveziou a rofet d'in en eun Urz menec'h !»\nParean a reas, ha kerkent e c'houlennas bezan digemeret en manati menec'h sant Augustin. E superiored a gasas anezan da brezek da Zalamank hag hen ober a reas gant frouez.\nKêr, d'ar mare-ze, a oa rannet en diou gostezen; bemde e veze kann etreze. Dre e brezegennou, Yan a glaskas lakat ar peuc'h etre Salamankiz.\nEun devez, e klevas ar c'hleier o c'hervel an dud d'an emgann; redek a ra kerkent d'en em lakat être ar vrezellourien; pilet gant ar re gentan, e savas a neve, hag e kreiz trouz ar c'hlezeier, e prezegas ar garante gristen.\nSelaouet a oe hag an emgann a davas. Prest goude, avat, e welas unan eus ar vistri o vodan a neve e dud : ken dispont ha tra, en em lakas en kichen dor e di hag e kendalc'has da brezek : «Lazet ar manac'h-ze ! » eme ar mestr fuloret. Daou zoudard a zav o c'hlezeier war benn ar zant, mes o divrec'h a goue morzet. Strafuilhet holl, en em dôlont d'an daoulin, ha war beden Yan, Doue a roas. d'eze ar pare.\nSant Yan en devoa eur garante vras evit Jezuz-Krist en sakramant an Oter; pa lavare an oferen, oa muioc'h henvel ouz eun êl eget ouz eun den, ha meur a wech, eme sant Thomas a Villanova, e welas Jezuz dirazan en hosti zakr. Doue a roas d'ezan ar c'halloud da lenn en kalonou an dud, hag en doare-ze e reas da galz pec'herien dizrei war lient ar baradoz.\nAnaout a rê, zoken. ar pez a dlee en em gaout en amzer da zont. Eur breur d'ezan a gollas e verc'h; an den kez a oa ken glac'haret ma n'halled ket e t'realzi. Yan a gemeras true outan hag a lavaras : «N'et ket da ouelan d'ho merc'h; eur fallaen he deus bet, hanetra ken » En em lakat a reas da bedi, hag ar plâc'h yaouank a zavas leun a vue.\nEn Salamank, eun dijentil a rene eur vue direiz gant eur plâc'h fall. Yan a yeas d'e gaout; e gomzou a yeas don en kalon an den reuzeudik, hag evit ober pinijen eus ar skoueriou fall en devoa roët, hen pedas d'e zigerner e-touez e venec'h. Ar plâc'h fall, avat, pa welas ar pez a oa digouezet, a vagas kasoni ouz ar zant hag a lakas poëzon en e voed. Mervel a reas d'an 11 a vezeven 1479.\nAr miraklou a c'hoarvezas war e ve a reas d'ar pab Alexandr VIII sevel anezan en renk ar zent, er bla Kêr Salamank he deus e gemeret da batron.\nEürus an dud habask\nAr glao a ra droug kouls ha vad; ar glao dour-bil a dorr, a denn hag a laz an trevajou; ar glao dous, habask, a vag, a grenva hag a sedera aneze.\nAn dud ive, diouz m'int troet, a ra droug pe vad. Au dud ter eo haderieu an drouz ; an dud habask eo mistri an douar.\nAn dud ter, elec'h lazan tan ar gasoni a zav être o nesan, gwellan m'int eo da lakat anezan da greski gwasoc'h gwaz.\nAn dud ter n'ouzont kentelian eun all nemet en eur fulori; ha koulskoude, peseurt gonidegez a gaver o fulori ? Hini ebet !\nAl loened ne c'houlennont ket bezan kaset endro a dôliou baz, nag an dud a dôliou skourje; n'eo ket a dôliou mein eo e tigas ar pastor au danvad dianket d'ar gèr; hen dougen a ra war e ziskoa. Au dud habask, dre ne reont poan da zen ebet, e teuer ive ha ne grcder ober poan ebet d'eze kennebeut.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/495 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/495\nmeus mennoz ho deuz, hag e roint ho galloud hag ho nerz d’al loen. (14) Combatti a raint ouz an Oan, mes an Oan a vezo treac’h dezhe, rag hen eo Aotrou an aotronez, ha Roue ar rouane ; hag ar re a zo assambles ganthan eo ar re c’halvet, ar re choazet hag ar re fidel. (15) Goude-ze e lavaraz d’in : An doureier ec’h euz gwelet, var bere eo azezet ar c’hast, a zo poblou, hag eur foul vraz, ha nationou, ha langachou. (16) Hag an deg corn ec’h euz gwelet var al loen, ho devezo kassoni ouz ar c’hast ; glac’hari a raint anezhi, lakaad a raint anezhi en noaz hag e tebrint he c’hig, hag e tevint anezhi en tan. (17) Rag Doue hen deuz lakeat en ho c’halonou ober he volontez, ha kaoud ar memeus mennoz, ha rei ar rouantelez d’al loen, bete ma vezo accomplisset komzou Doue. (18) Hogen, ar vaouez ec’h euz gwelet, eo ar gear vraz pehini a ren var rouane an douar.\nGOUDE-ZE, e veliz eun eal all, o tisken euz an env, hag hen doa eur galloud braz. An douar a oe sclerijennet gant he c’hloar. (2) Hag e criaz krenv hag a vouez huel, hag e lavaraz : Kwezet eo, Babylon ar gear vraz, kwezet eo, ha deuet eo da veza demeurans an drouk-sperejou, hag eur plas a repu da bep spered louz, hag eur gaoued da bep lapous louz hag heuzus. (3) Rag an holl nationou ho deuz evet euz a win a fulor euz he lubricite, ha rouane an douar a zo en em roet d’al lubricite ganthi ; ha marc’hadourien an douar a zo en em binvidikeet gant an abondans euz he zraou kaer.\n(4) Goude-ze e kleviz eur vouez all euz an env, hag a lavare : It kuit er meaz anezhi, va fobl ; gant aoun, o kaoud lod en he fec’hejou, n’ho pefe ive lod en he gouliou ; (5) rag he fec’hejou a zo savet beteg an env, ha Doue hen deuz bet memor euz he fallenteziou. (6) Grit dezhi evel ma he deuz great deoc’h, rentit dezhi en doubl kement he deuz great deoc’h. Er memeus calir m’he deuz roet deoc’h da eva, roit dezhi da eva, daou c’hement-all. (7) Kement ha ma’z eo en em roet d’an ourgouil ha ma’z eo en em veuzet en delisou, roit dezhi ive kement-all a enkrez hag a c’hlac’har, rag lavaret a ra en be c’halon : Azezet oun evel eur rouanez, ha n’oun ket intanvez, ha na velin ket ar c’haon. (8) Abalamour da ze he gouliou, ar\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/495&oldid=125632 »


dramm | Soubenn ar geek\nDielloù evit dramm\nPosted in Filmoù with tags dramm, Stadoù-Unanet on Genver 11, 2016 by geekezig\nA bep seurt em boa klevet diwar-benn Spring Breakers. Eus un tu tud o doa kavet ar film nul da vat hag eus an tu all reoù all a lâre e oa dispar. Ne ouien ket re piv krediñ setu ‘m eus soñjet e oa mat din kaout un ali.\nHeuliet e vez peder flac’h yaouank a zo en o bloavezh skol-veur kentañ. C’hoant o deus mont da riboulat forzh pegement evit vakañsoù an nevez-amzer. Pezh a zo, n’o deus ket peadra da vont setu e krogont da laerez arc’hant. Ur wech erru e Florida int laouen, betek ma trofe fall an traoù en ur gouel. Tapet e vezont gant ar polis ha lakaet en toull-bac’h, ret eo dezho paeañ a-benn mont maez. Ne fell ket dezho goulenn sikour digant o zud evel-just. Ur rapour iskis eus ar vro a zivizo sikour anezho. Eil lodenn ar film a dremeno tro-dro d’an den-se hag o darempred ganto, ar strollad o tispenn a dammoù.\nSkeudennoù ar c’horfoù, frazennoù adlâret n’ouzon ket pet gwech, tudennoù displijus spontus… Un toullad traoù o deus hegaset ac’hanon er film-se. Un dra zo ivez tro-dro da bellgomzadennoù ar merc’hed d’o familhoù, n’am eus ket komprenet ar pal (ne gontent ket gaou met frazennoù peoc’hus ha leun a furnez a oa kontrol mik d’ar pezh a veze gwelet war ar skeudennoù). E gwirionez, estreget un tamm resis am eus kavet brav-tre (tro-dro da ganaouenn Everytime Britney Spears) em eus soñjet paouez gant ar film alies. Goulo mik eo evidon ha n’on ket gouest da gavout traoù mat da lârat. Ur c’holl-amzer eo, a seblant kalz hiroc’h eget ma n’eo e gwirionez!\nFilm sevenet gant Harmony Korine. Stadoù-Unanet Amerika, 2012, 1e34.\nPosted in Filmoù with tags alvokad, dramm, itrikoù on Mae 11, 2015 by geekezig\nMa breur en deus komzet din en-dro eus ar film-se e fin miz C’hwevrer, n’am eus ket soñj mat perak met o welet anezhañ el levraoueg ‘m eus soñjet e oa mat din e sellet neuze. Na hir ‘m eus kavet ma amzer!! N’on ket deuet a-benn da vezañ dedennet, na gant an tudennoù na gant an istor : hini un alvokad a glask gounit arc’hant en ur sikour trafikerien dramm. Evel-just e vo unan bennak o klask touellañ tout an dud evit mirout ar gounidoù ha setu. Kriz-tre ha gwadek eo, ur bern prantadoù «prederouriezh» ha kaozeadennoù toull ha didalvez a zo ivez… N’am eus gwelet netra plijus er fin evit lârat ar wirionez. 😦\nFilm sevenet gant Ridley Scott. Stadoù-Unanet Amerika ha Rouantelezh-Unanet, 2013, 1e58.